title: Pintajännitys

text: Pintajännitys on fysiikassa nesteen pinnan ilmiö, jonka vuoksi pinta käyttäytyy kuin joustava kalvo. Se mahdollistaa vesimittarien kaltaisten hyönteisten kävelyn veden pinnalla ja aiheuttaa muun muassa kapillaari-ilmiön.


title: Pintajännitys

text: Pintajännitys johtuu nesteen molekyylien välisistä vetovoimista, koheesiosta, jotka puolestaan johtuvat molekyylien sisäisistä voimista. Nesteessä yleisesti jokaiseen molekyyliin vaikuttavat ympäröivät molekyylit joka suunnasta yhtä suurella voimalla, jolloin voimien summa on nolla. Nesteen pinnalla oleviin molekyyleihin vaikuttavat alapuolella olevien molekyylien vetovoimat, mutta nesteen ulkopuolella ei ole molekyylejä tasaamassa näitä voimia. Veden pinnassa on ikään kuin tiukasti toisiinsa sitoutuneiden vesimolekyylien kerros, jonka tiheys on suurempi kuin veden tiheys pinnan alapuolella. Veden pinta on kuin kalvo, joka kannattaa kevyitä esineitä. Ilmamolekyylit vaikuttavat myös nesteen pintaan, mutta koska ilma on huomattavasti vettä harvempaa, tämä voima voidaan jättää huomioitta.


title: Pintajännitys

text: Pintajännitystä mitataan yksikössä newtonia metriä kohden (N/m), ja suureen symbolina on yleensä σ, γ tai "T". Dimensioanalyysillä voidaan osoittaa, että pintajännityksen yksikkö (N/m) on yhtäpitävä yksikön joulea neliömetriä kohden (J/m) kanssa. Tämä tarkoittaa, että pintajännitys voidaan ajatella myös pintaenergiana.


title: Pintajännitys

text: Vaatteita pestäessä pelkkä vesi ei helposti pysty tunkeutumaan pestäviin kuituihin suuren pintajännityksensä takia. Kun veteen lisätään pesu- tai puhdistusainetta, joka sisältää tensidejä eli pinta-aktiivisia aineita, veden pintajännitys pienenee, jolloin vesi "kastelee" paremmin. Lisäksi lämpötilan nousu pienentää pintajännitystä. Pintajännitys riippuu myös nesteestä: esimerkiksi veden pintajännitys on suuri, koska poolisten vesimolekyylien väliset vetysidokset ovat voimakkaita.


title: Pintajännitys

text: Stalagmometrillä voidaan mitata nesteiden pintajännityksiä.


title: Luettelo matelijoista

text: Matelijoita on noin 9500 lajia. Osittainen luettelo:


title: Halifax

text: Halifax voi tarkoittaa ainakin seuraavia:


title: Luettelo hämähäkeistä

text: Tämä on epätäydellinen luettelo hämähäkeistä.


title: Johtuminen

text: Johtuminen eli konduktio on lämmön siirtymistä aineen sisällä. Lämpö voi siirtyä johtumalla myös aineesta toiseen, mikäli aineet ovat kosketuksissa toisiinsa. Muut lämmön siirtymistavat ovat lämpösäteily ja konvektio.


title: Johtuminen

text: Johtumisessa lämpö siirtyy aina korkeammasta matalampaan lämpötilaan eli lämpimästä kylmään lämpöopin lainalaisuuksien mukaan siten, että lämpötilaerot pyrkivät tasoittumaan. Eri aineet johtavat lämpöä eri lailla. Metallit johtavat lämpöä hyvin, mutta nesteet ja kaasut huonosti.


title: Johtuminen

text: Lämmön johtumista mitataan lämpöresistanssilla tai sen käänteisarvolla lämmönjohtavuudella.


title: Jaavanmeri

text: Jaavanmeri () on noin 433 000 neliökilometrin suuruinen sisämeri Indonesian saaristossa Jaavan ja Borneon välissä. Se on Tyynimeren läntinen reunameri. Jaavanmeri on matala meri, ja sen keskisyvyys on 46 metriä. Sen suolaisuus on myös matala, ja sen pintaveden lämpötila on 28–29 astetta ympäri vuoden.


title: Jaavanmeri

text: Jaavanmeri on Tyynenmeren läntinen reunameri ja Indonesian sisämeri Jaavan ja Borneon saarten välissä. Borneo reunustaa sitä pohjoisesta ja Jaava etelästä. Jaavanmerestä koilliseen on Makassarinsalmi, ja siitä itään ovat Sulawesi, Flores ja Bali. Sundasalmi erottaa sen lounaassa Intian valtamerestä. Lännessä sitä rajoittaa Sumatra ja luoteessa Bangkan ja Belitungin saaret. Jaavanmeren luoteispuolella sijaitsee Etelä-Kiinan meri, itäpuolella Floresinmeri ja kaakkoispuolella Balinmeri.


title: Jaavanmeri

text: Jaavanmeri on itä-länsi-suunnassa 1 450 kilometriä ja pohjois-etelä-suunnassa 420 kilometriä pitkä. Sen pinta-ala on 433 000 neliökilometriä.


title: Jaavanmeri

text: Geologisesti Jaavanmeri on Sundan mannerjalustan eteläisin osa. Se on matala meri, ja sen keskisyvyys on 46 metriä. Koska Jaavameren pohja on lähes täysin tasaista ja siellä on selkiä vanhoja jokiuomia, mannerjalusta oli joskus tasaista peneplaania.


title: Jaavanmeri

text: Jaavanmeren pintavirrat virtaavat kesäkuulta elokuulle lännestä itään, kun Etelä-Kiinan meren virtaus tulee Jaavanmereen Karimatansalmen kautta. Vesi virtaa Jaavanmerta pitkin kohti Floresinmerta. Syyskuulta toukokuulle virtaus on Floresinmerestä kohti Jaavanmerta.


title: Jaavanmeri

text: Jaavanmeren suolapitoisuus on matala, koska se saa runsaasti vettä siihen virtaavista joista. Monsuuni vaikuttaa selvästi sekä sen lämpötilaan että sen suolaisuuteen. Talvella meren pintalämpötila on noin 29 astetta ja suolaisuus 31,3–32,0 ppt. Kesällä sinne virtaa merellisempää vettä, minkä seurauksena suolaisuus länsiosassa on noin 32,0 ppt ja itäosassa 34,0 ppt. Pintalämpötila on noin 28,5 astetta.


title: Jaavanmeri

text: Jaavanmereltä saadaan sekä öljyä että maakaasua. Meren eteläosa Jaavan rannikolla sekä alue Borneon kaakkoispuolella mahdollistavat öljyntuotannon.


title: Jaavanmeri

text: Vuonna 1942 Jaavanmerellä käytiin toisen maailmansodan Jaavanmeren taistelu. Liittoutuneet menettivät taistelussa viisi alustansa, ja sen ansiosta japanilaiset aloittivat Jaavan miehittämisen.


title: Qeqertarsuaq

text: Qeqertarsuaq eli Disko on saari Grönlannin länsipuolella. Saaren pinta-ala on noin 8 578 neliökilometriä, joten se on yksi maailman sadasta suurimmasta saaresta. Saaren etelärannikolla sijaitsee Qeqertarsuaqin kaupunki (ent. Diskofjord), jossa on muun muassa satama. Kaupungissa on noin tuhat asukasta. Saarella on Kööpenhaminan yliopiston arktinen tutkimusasema. Siellä on myös ruskohiili- ja rautamalmiesiintymiä.


title: James M. Buchanan

text: James McGill Buchanan (3. lokakuuta 1919 – 9. tammikuuta 2013) oli yhdysvaltalainen taloustieteilijä, joka tunnetaan erityisesti julkisen valinnan teorian kehittäjänä. Buchanan sai vuoden 1986 Nobelin taloustieteen palkinnon juuri ansioistaan tämän teorian kehityksessä.


title: James M. Buchanan

text: Buchanan julkaisi 59 kirjaa ja melkein 600 muuta tieteellistä julkaisua. Hänen tunnetuin teoksensa on "The Calculus of Consent: Logical Foundations of Constitutional Democracy" vuodelta 1962.


title: James M. Buchanan

text: Buchanan totesi, että poliitikkoja ja virkamiehiä ajaa oman edun tavoittelu siinä missä muitakin. Siksi politiikassa vaikuttavat pyrkimys uudelleenvalintaan, painostusryhmien edut, lahjonta ja muu korruptio, ja vähemmistöt ja veronmaksajat usein kärsivät. Myyttiä vallanpitäjien epäitsekkyydestä Buchanan piti haitallisena. Vain kilpailu voi pitää itsekkyyden kurissa.


title: James M. Buchanan

text: Buchanan ehdotti ratkaisuksi, että suuret menonlisäykset ja muut merkittävät lait vaatisivat määräenemmistöä ja lakien pitäisi vaikeuttaa valtiovelan lisäämistä. Kansanäänestys voisi olla eräs tarvittava uusien lakien lisäkynnys.


title: Balilaiset aakkoset

text: Balilaiset aakkoset ovat aakkoset, joita ennen käytettiin balin kielen kirjoittamiseen. Balilaiset aakkoset ovat ns. abugida-aakkoset, eli niissä perusmerkit ilmaisevat konsonanttia. Useimmat vokaalit ilmaistaan tarkemerkeillä tai joissakin tapauksissa jätetään kokonaan ilmaisematta.


title: Balilaiset aakkoset

text: Suurin osa balin puhujista ei hallitse balilaisia aakkosia, sillä nykyään latinalaiset aakkoset ovat korvanneet ne. Balilaisia aakkosia käytetään enää joihinkin uskonnollisiin kirjoituksiin.


title: Meowth

text: Meowth on kissan näköinen, kahdella jalalla seisova Pokémon. Tämä Pokémon rakastaa pyöreitä ja kiiltäviä asioita ja esineitä, kuten kolikoita. Jos omistaa Meowthin, saa aina ottelun päätyttyä ylimääräistä rahaa, Meowthin Palkkapäivä ("Pay Day")-nimisen hyökkäyksen ansiosta. Meowthit eivät ole ylivoimaisia mitään vastustajaa vastaan eivätkä ne pärjää hyvin kummitus- tai kivityypin Pokémoneja vastaan.


title: Meowth

text: Meowthin seuraava taso on Persian ja siksi Meowth kehittyy tasolla 28.


title: Meowth

text: Meowth on tullut tunnetuksi siitä, että Rakettiryhmän Jessiellä ja Jamesilla on Meowth joukkueessaan. Tämä Meowth on ainoa tunnettu Meowth, joka osaa puhua, sillä sen ihastuttua erään rikkaan rouvan Meowthiin, Meowzieen (), tämä halusi, että Meowth tulisi rikkaaksi ja opettelisi puhumaan ja kävelemään ihmisen tavoin. Vaikka Meowth opetteli puhumaan ja kävelemään ihmisten lailla, Meowzie ei edelleenkään huolinut sitä. Niinpä Meowth liittyi Rakettiryhmään tullakseen rikkaaksi. Tämä takaumaosuus nähtiin animesarjan jaksossa "Lähde länteen, nuori Meowth". Jaksossa BW043 Meowth sai potkut Rakettiryhmästä ja liittyi Ashin, Iriksen ja Cilanin mukaan, mutta jaksossa BW047 selvisi että Meowth ei saanut potkuja laisinkaan, vaan se kuului juoneen varastaa Ashin ja hänen kavereittensa Pokèmonit. Kuten Ashin Pikachu, Meowthkaan ei matkusta Pokepallossa.


title: Meowth

text: Myös Ash Ketchumin vastustaja Tyson omistaa Meowthin. Se esiintyi ensi kerran jaksossa "Meowth käy kuumana" ("Like a Meowth to a Flame"), jossa se pelasti Ashin ja kumppanit Murkrow-parven hyökkäykseltä. Tämä Meowth on pukeutunut saappaisiin ja sulkahattuun, aivan kuten Saapasjalkakissa.


title: Maj Karma

text: Maj Karma on Harjavallassa vuonna 1992 perustettu yhtye, joka soittaa melodista heavyrockia.


title: Maj Karma

text: Yhtyeen nykyisessä kokoonpanossa vaikuttavat laulaja Herra Ylppö, kitaristi Häiriö, rumpali J. Savolainen ja vuoden 2005 vaihteessa yhtyeeseen liittynyt basisti Kimmo Kurittu. Häiriö on tunnettu muun muassa Lapko- ja Klaani -yhtyeiden tuottajana. Kurittu soittaa myös Penniless-yhtyeessä. Ylppö vaikutti vuosina 2005–2014 myös Herra Ylppö & Ihmiset -yhtyeessä ja vuodesta 2015 Musta Paraati -yhtyeessä.


title: Maj Karma

text: Yhtyeen seuraavan studioalbumin oli määrä ilmestyä elokuussa 2008, mutta julkaisua jouduttiin siirtämään yli puolella vuodella. Syyksi bändi ilmoitti virallisessa tiedotteessaan rumpali J. Savolaisen koiran tuhonneen rumpu- ja bassoraidat sisältäneen kovalevyn, mutta tämä osoittautui myöhemmin pilaksi. Yhtyeen uusin albumi Salama julkaistiin 28. maaliskuuta 2009 ja albumin ensimmäinen single Salama julkaistiin tammikuussa 2009. Yhtye ilmoitti vuoden 2009 elokuussa jäävänsä toistaiseksi tauolle.


title: Maj Karma

text: Yhtye on käyttänyt konserteissaan alkumusiikkina usean vuoden ajan Wendy Carloksen sovitusta Henry Purcellin "musiikkia kuningatar Marian hautajaisiin" marssista (Z 860). Sovitus on tehty Stanley Kubrickin "Kellopeliappelsiini" -elokuvaa varten ja se esiintyy muun muassa elokuvan ensimmäisessä kohtauksessa. Konserttien loppumusiikkina on niin ikään Kellopeliappelsiinissa soiva Gene Kellyn tulkinta kappaleesta "Singin' in the Rain".


title: Maj Karma

text: Herra Ylppö ilmoitti Radio Rockin haastattelussa 23. joulukuuta 2010 Maj Karman palaavan tauolta vuonna 2013. Paluu kuitenkin venyi, ja Karmarockissa 2014 yhtye ilmoitti alkavansa työstää uutta albumia. Yhtye esiintyy joillakin Don Huonojen 25-vuotiskiertueen keikoilla lämmittelijänä keväällä 2015.


title: Maj Karma

text: Joulukuussa 2015 yhtye julkaisi uuden singlen "Puumiekka" "Peltisydän"-albumilta. Albumi julkaistiin Sonyn Ratas-levymerkillä.


title: Maj Karma

text: Maaliskuussa 2017 Sakara Records tiedotti Facebookissa Maj Karman levyttävän jatkossa Sakara-levymerkillä.


title: Maj Karma

text: Aluksi yhtye toimi nimellä Maij’ Karman Kauniit Kuvat. Nimi muutettiin vuonna 1997 muotoon Maj Karman Kauniit Kuvat nimen jatkuvan väärinkirjoittamisen vuoksi. Vuonna 2004 nimi lyhennettiin muotoon Maj Karma. Myös lyhenne MKKK oli käytössä vuoteen 1998, jolloin yhtye lopetti kirjainyhdistelmän käytön, koska KKK liitetään usein Ku Klux Klaniin. Media käytti ajoittain lyhennettä myöhemminkin.


title: Maj Karma

text: Yhtyeellä on myös oma festivaali, Karmarock, jonka yhtye järjesti ensimmäisen kerran kesällä 1992 Harjavallassa ja on sen jälkeen järjestänyt vuosittain. Ensimmäisinä vuosina festivaali oli ilmainen ja hyvin pieni, mutta se on kasvanut yhtyeen suosion myötä ja on nykyään maksullinen.


title: Oitti

text: Oitti on kylä Hausjärven kunnassa. Oitin postinumeroalueella asuu 2 632 asukasta (31.12.2016). Se on yksi Hausjärven kolmesta taajamasta Hikiän ja Ryttylän lisäksi. Oitti on Hausjärven hallinnollinen keskus, ja siellä sijaitsee Hausjärven kunnanvirasto, Hausjärven pääkirjasto sekä Hausjärven seurakuntatalo.


title: Oitti

text: Oitissa on Hausjärven ainoa yläaste sekä lukio. Lisäksi kylässä on ala-aste jonka yhteydessä toimii esikoulu sekä päiväkoti. Kylässä on myös pieni paloasema, kaksi ruokakauppaa (S-market ja K-Market), kioski, Alko, baari, kaksi bensa-asemaa, autokoulu, kaksi taksiasemaa (toinen ajoittain suljettu), kolme kahvilaa (yksi vain kesäisin auki), turkkilainen ravintola, kaksi kampaamo-parturia, terveyskeskus, hammaslääkäri, apteekki, vakuutusyhtiö, kaksi pankkia ja posti. Oitissa on myös urheiluvälinekauppa Pyörä ja Urheilu A. Koskinen.


title: Oitti

text: Oitista oli kotoisin kiekonheiton olympiavoittaja vuodelta 1920 Elmer Niklander. Oitissa on myös Niklanderin nimeä kantava urheilukenttä.


title: Oitti

text: Oitin rautatieasema sijaitsee Riihimäki–Lahti-radan varrella.


title: Koko

text: Koko voi tarkoittaa seuraavia:


title: Ratavirasto

text: Ratavirasto () oli Ruotsin valtion omistama rautatiehallinnon väylävirasto joka vastasi Ruotsin rataverkon valtiollisen osan ylläpidosta sekä rautatieliikenteen ohjauksesta. Viraston vastine Suomessa oli Ratahallintokeskus. Se perustettiin vuonna 1988, kun Statens Järnvägar jaettiin osiin. Rataviraston pääkonttori sijaitsi Borlängessä, ja sen viimeinen virkaatekevä johtaja oli Minoo Akhtarzand.


title: Ratavirasto

text: Rataviraston toiminnot siirrettiin 1. huhtikuuta 2010 aloittaneeseen Liikennevirastoon.


title: Maija Karma

text: Ann-Maj Kaarina ”Maija” Karma (vuoteen 1931 Gustafson; 11. joulukuuta 1914 Mikkeli – 23. lokakuuta 1999 Helsinki) oli suomalainen graafikko ja piirtäjä.


title: Maija Karma

text: Maija Karma tunnetaan lastenkirjojen kuvituksista. Monille hänen kuvituksensa on jäänyt mieleen eri aapisista ("Satuaapinen", "Kultainen aapinen") ja ennen kaikkea Kurenniemen "Onnelista ja Annelista" sekä Kirsi Kunnaksen "Tiitiäisen satupuusta".


title: Maija Karma

text: Maija Karman taidonnäytteitä ovat mm. kaikki Marjatta Kurenniemen kirjat sekä suuri osa Kirsi Kunnaksen ja Topeliuksen kirjoista. Kaiken kaikkiaan hän kuvitti uransa aikana yli 110 kirjaa. Hän teki kansikuvia myös lastenlehtiin, kuten "Lasten Maailmaan". "Koululaiseen" hän piirsi 1950-luvulla sarjakuvaa "Kaksoset", jota käsikirjoitti Aale Tynni. "Lotta Svärd" -lehteä hän kuvitti vuodesta 1939 alkaen lehden loppumiseen saakka vuoteen 1944.


title: Maija Karma

text: Karma opiskeli Ateneumissa kuvaamataidonopettajaksi mutta alkoi kuvittaa satukirjoja jo 1930-luvulla. Esikuvikseen hän mainitsi Carl Larssonin ja Albert Edelfeltin. Karma sai Rudolf Koivu -palkinnon viisi kertaa 1950–1960-luvulla. Palkinto sopi hänelle hyvin, sillä hän aloitteli kuvittajan uransa yhdessä Rudolf Koivun kanssa "Raul Roineen Satuja" -kirjaan.


title: Maija Karma

text: Lea Pennasen "Piilomaan pikku aasista" Karma teki televisioversion vuonna 1977. Reijo Miettisen ohjaama piirrosseikkailu kertoo pikku aasista, joka etsii isäänsä Piilomaasta.


title: Maija Karma

text: Maija Karma sai tunnustuspalkinnon elämäntyöstään 1980. Hänen uransa jatkui pitkään, ja vielä 1980-luvulla hän kuvitti Topeliuksen "Vattumadon" (1984), "Valtterin seikkailut" (1986) ja "Adalmiinan helmen" (1990). Karma maalasi myös muotokuvia.


title: Maija Karma

text: Maija Karma syntyi ensimmäisen maailmansodan alla Mikkelissä rautatieläisperheeseen. Hänen isänsä oli sähkötarkastaja Alfons Gustavson. Vuonna 1931 hän yhdessä sisarustensa kanssa muutti nimensä Karmaksi.


title: Maija Karma

text: Karma opiskeli Taideteollisessa keskuskoulussa 1935–1938 ja valmistui piirustuksenopettajaksi, mutta ei koskaan ryhtynyt opettajaksi. Lisäksi Karma opiskeli Helsingin Yliopiston piirustussalilla 1934–1935 ja Turun piirustuskoulussa 1938-1939. Hän oli myös Aukusti Tuhkan taidegrafiikan kurssilla 1946–1947 ja Tuulikki Pietilän grafiikan jatkokurssilla 1957. Hän kävi myös Vapaan taidekoulun kursseja 1940–1950-luvulla.


title: Henna Raita

text: Henna Raita (s. 24. tammikuuta 1975 Lahti) on suomalainen entinen alppihiihtäjä. Hän edusti urallaan Lahden Hiihtoseuraa. Raita lopetti uransa kesäkuussa 2006.


title: Henna Raita

text: Raita on opiskellut Lapin yliopiston taiteiden tiedekunnassa.


title: Mata Hari

text: Mata Hari (oikealta nimeltään Margaretha Geertruida Zelle, 7. elokuuta 1876 Leeuwarden, Alankomaat – 15. lokakuuta 1917 Pariisi, Ranska) oli alankomaalainen tanssija ja vakooja. Hän oli oppinut itämaisia tansseja asuessaan miehensä kanssa Alankomaiden Itä-Intiassa 1890-luvulla. Erottuaan miehestään 1900-luvun alussa hän muutti Pariisiin, loi siellä itselleen uuden identiteetin jaavalaissyntyisenä naisena ja saavutti kansainvälisen uran itämaisten tanssien esittäjänä, jonka tanssissa yhdistyivät intohimo ja pyhyys. Muutamassa elämänvaiheessaan hän toimi myös kurtisaanina.


title: Mata Hari

text: Ensimmäisen maailmansodan puhjettua Mata Hari yritti parantaa tilannettaan suostumalla Saksan, Ranskan ja Venäjän vakoojaksi. Ranskalaiset pidättivät hänet ja teloittivat vakoilusta Saksan hyväksi.


title: Mata Hari

text: Margaretha Geertruida Zelle syntyi 7. elokuuta 1876 porvarillisessa Leeuwardenin kaupungissa. Margaretha, kutsumanimeltään M’greet, oli nelilapsisen perheen vanhin ja kauppiasisänsä Adrumin hemmottelema suosikkilapsi. Margarethan äiti Antje oli ylempää keskiluokkaa ja huolehti tunnollisesti kodin asioista. Isän kauppa menestyi hyvin, ja lapset kävivät yksityiskoulua. Adrum ryhtyi kuitenkin keinottelemaan öljykentillä ja joutui taitamattomuuttaan vararikkoon. Maineensa menettänyt perhe muutti pieneen asuntoon, lapset lopettivat koulunkäynnin, ja äiti sai hermoromahduksen, josta hän ei koskaan toipunut kunnolla.


title: Mata Hari

text: Adrum muutti Haagiin etsimään töitä ja jätti muun perheen selviämään sukulaisten avulla. Kun hän ei saanutkaan töitä, pariskunnan välit tulehtuivat ja he erosivat vuonna 1890. Margaretha ja sisarukset jäivät äidille, mutta kun äiti kuoli jo seuraavana keväänä, isä ei avustanut lapsiaan eikä huolinut heitä asumaan kanssaan Amsterdamiin. Puoli vuotta myöhemmin äidin sukulaiset ottivat lapset hoiviinsa, ja Margaretha muutti yksin enonsa perheeseen Sneekin pikkukaupunkiin. Kasvattiperhettään tummempi ja luonteeltaan sopeutumaton tyttö lähetettiin keväällä 1892 Leideniin lastentarhanopettajakouluun. Hän menestyi opinnoissaan hyvin, kunnes aloitti keväällä 1893 seksisuhteen rehtorin kanssa, joka oli 16-vuotiasta tyttöä 35 vuotta vanhempi. Kun suhde paljastui, kasvattiperhe haki tytön väkisin takaisin Sneekiin. Parin viikon kuluttua maineensa menettänyt tyttö lähetettiin Haagiin sukulaisten luo.


title: Mata Hari

text:
Haagissa 18-vuotias Zelle tapasi 38-vuotiaan hollantilaisupseerin Rudolf John MacLeodin, joka oli palannut Alankomaiden Itä-Intiasta eli Indonesiasta kahden vuoden sairauslomalle. MacLeod halusi vaimon ja oli laittanut lehteen ilmoituksen, johon Zelle vastasi, kuten 15 muutakin nuorta naista. Zelle ja MacLeod aloittivat kirjeenvaihdon, tapasivat maaliskuussa 1895 Amsterdamissa ja kihlautuivat kuusi päivää myöhemmin. Kun Zellen isäkin hyväksyi avioliiton, häät pidettiin heinäkuussa. Virallista lupaa avioliittoon ylemmältä upseeriltaan ei MacLeod jostain syystä ollut hankkinut.
Pariskunta vietti kuherruskuukauden Wiesbadenissa Saksassa ja asettui sen jälkeen asumaan MacLeodin siskon luokse. Talo oli ahdas, pariskunta oli rahapulassa, ja yli varojensa elänyt MacLeod kävi vieraissa, mikä aiheutti pian säröjä avioliittoon. Zelle tuli raskaaksi ja synnytti pojan tammikuussa 1897. Vihdoin MacLeod kutsuttiin takaisin palvelukseen Jaavalle, ja toukokuun alussa perhe lähti laivalla kohti Itä-Intiaa.
MacLeodin ensimmäinen asemapaikka oli Ambarawassa Semarangin lähellä Jaavan keskiosassa. Siellä Zelle eli tarkkaan säädeltyä ja ikävystyttävää upseerinvaimon elämää. MacLeod ryhtyi jälleen juopottelemaan ja viettämään aikaansa paikallisten naisten seurassa ja jätti vaimonsa usein yksikseen. Miehen saatua ylennyksen majuriksi Malangiin perheen asema koheni ja avioliittokin kukoisti jonkin ajan. Zelle synnytti tyttären toukokuussa 1898. Hän kiinnostui paikallisten kansantansseista ja opetteli itsekin tanssimaan. Pian avioliitto ajautui jälleen vaikeuksiin, kun mies jatkoi ryyppäämistä ja Zellekin oli ollut uskoton. Kaiken muun lisäksi MacLeodia vaivasivat huhut tumman Zellen ”sekarotuisuudesta”, jota korosti tämän tapa pukeutua malaijilaisiin vaatteisiin tanssiessaan. Väkivaltaisessa liitossa ansassa ollut Zelle kirjoitti isälleen useasti haluavansa palata kotiin Alankomaihin.


title: Mata Hari

text: MacLeod sijoitettiin seuraavaksi Medaniin, missä perheen elämä oli vaikeaa, sillä paikalliset ja eurooppalaiset eivät tulleet toimeen. Zelle oli siellä myös entistä pahemmin eristyksissä. Vanhempi lapsista kuoli pian tuntemattomaan sairauteen tai myrkytykseen, ja tytärkin sairastui vakavasti mutta toipui. MacLeod siirrettiin taas uuteen asemapaikkaan Banjoe Biroeen. Pariskunta vihasi jo toisiaan ja syytteli toisiaan poikansa kuolemasta, ja MacLeod pahoinpiteli uskotonta vaimoaan. Zelle ei kuitenkaan halunnut erota, sillä hänellä ei ollut omaa rahaa. MacLeod pääsi eläkkeelle armeijasta lokakuussa 1900, ja perhe muutti pariksi vuodeksi Sindanglajan kylään. He palasivat Amsterdamiin maaliskuussa 1902. Zelle haki jo samana vuonna avioeroa vaatien tyttärensä huoltajuutta ja sadan guilderin kuukausittaista elatusmaksua. Asumusero astui nopeasti voimaan, ja virallinen avioero määrättiin tapahtuvaksi neljä vuotta myöhemmin. Zelle sai tyttärensä ja 50 guilderin elatusmaksun, jota MacLeod ei kuitenkaan velkaisena pystynyt maksamaan. Koska Zellellä oli ollut prostituutioon viittaavia miessuhteita paluunsakin jälkeen ja MacLeod oli saanut ne tietoonsa salapoliisien avulla, Zelle joutui palaamaan miehensä kanssa vielä vähäksi aikaa yhteen. Maineeltaan ryvettyneellä Zellellä ei lopulta ollut muuta mahdollisuutta kuin jättää tyttärensä MacLeodin luo.


title: Mata Hari

text: Zelle muutti alkuvuodesta 1903 yksin Pariisiin ja alkoi käyttää nimeä Lady Gresha MacLeod. Pariisissa Zelle kohtasi sen ongelman, että hänellä ei ollut rahaa, koulutusta eikä sukulaisia. Hän teki muutaman viikon ajan töitä taiteilijan mallina, mutta koska hän ei saanut siitä kunnollista toimeentuloa, hän ryhtyi prostituoiduksi. Kun Rudolf MacLeod sai kuulla, mitä suvun kunniakasta nimeä käyttävä nainen teki Pariisissa, hän uhkasi vaimoaan pidätyksellä ja sijoittamisella mielenvikaisten laitokseen. Zelle lähti Pariisista syksyllä 1903 ja majoittui MacLeodin sedän perheen luo Nijmegeniin. Aluksi kenraali uskoi hänen tarinoitaan, mutta kun MacLeod kirjoitti sukulaiselleen oman versionsa, Zelle joutui lähtemään. Hän palasi Pariisiin keväällä 1904.


title: Mata Hari

text:
Toinen kerta Pariisissa osoittautui menestyksellisemmäksi kuin ensimmäinen. Zelle sai taitavana ratsastajana vakituisen työpaikan Ernst Molierin Cirque Molier -hevossirkuksessa. Kun Molier kuuli Zellen taustasta, hän ehdotti naiselle ryhtymistä itämaiseksi tanssijaksi, sillä koko Eurooppa oli tuohon aikaan innostunut kaikesta itämaisesta. Molier esitteli Zellen seurapiirinainen Madame Kiréevskylle, joka järjesti tälle esiintymisen salongissaan. Zelle kehitti itselleen taustatarinan aitona jaavalaisnaisena, jonka skottilainen sotilasmies oli kuollut. Zellen ensimmäistä yksityistä esiintymistä katsomassa ollut seurapiirilehti "The Kingin" toimittaja oli haltioissaan värikkäisiin ja läpikuultaviin huiveihin, itämaiseen päähineeseen ja koruihin pukeutuneen lady MacLeodin eksoottisesta ja intohimoisesta esityksestä ja kirjoitti siitä ylistävän kuvauksen lehteen.
Zellestä tuli lehtijutun ansiosta välittömästi sensaatio Pariisissa, ja hänelle järjestyi uusia esiintymisiä. Hän otti taiteilijanimen Mata Hari, joka tarkoittaa malaijinkielellä aurinkoa, ’päivän silmää’. Nimeä Zelle oli harkinnut jo Itä-Intiassa tanssijanurasta haaveillessaan. Nimi oli sopivan eksoottinen, eikä Zelle enää joutunut pelkäämään joutuvansa oikeuteen miehensä nimen lokaamisesta. MacLeod lakkasikin vähäksi aikaa seuraamasta vaimonsa edesottamuksia.


title: Mata Hari

text:
Maaliskuussa 1905 Mata Hari alkoi esiintyä Pariisissa itämaisen taiteen Guimet-museossa. Tuoksuvien kukkien, köynnöskasvien, kynttilöiden ja Shiva-patsaan ympäröimä Mata Hari tanssi tarkkaan valituille arvokkaille kutsuvieraille säestäjänään pieni orkesteri, joka soitti jaavalais- ja intialaisvaikutteista musiikkia. Huiveihin sekä ihonvärisin ja ihonmyötäisiin trikoisiin ja rintaliiveihin pukeutunut Mata Hari ei koskaan tanssinut alastomana mutta antoi vaikutelman lähes täydellisestä alastomuudesta ja samalla henkisyydestä ja pyhyydestä. Hän hyödynsi kaikkia itämaisen eksotiikan stereotyyppejä, ja hän käytti Itä-Intiassa oppimiaan vartalon ja käden liikkeitä sekä Shivan tanssia ja yhdisti ne itse keksimäänsä tanssiin. Pariisilaiset lehtiarvostelut olivat jälleen haltioutuneita ja korostivat ”intialaisen” alastoman tanssijattaren hekumallisuutta ja traagisuutta, kun tämän ”äärettömän naisellinen ja kurvikas vartalo värisi tuhansissa rytmeissä”.
Noustuaan suursuosioon Mata Hari esiintyi monissa salongeissa ja teattereissa, hänestä kirjoiteltiin lehtijuttuja, ja hänestä otetut eksoottiset valokuvat levisivät koko Eurooppaan. Mata Hari hyödynsi kuuluisuuttaan ja näyttäytyi usein muodikkaissa kaupoissa ja ravintoloissa. Hän aloitti suhteen museojohtaja Edouard Clunet’n kanssa, mutta samalla hänellä oli muitakin suhteita. Clunet teki kaikkensa Mata Harin uran edistämiseksi. Hän sai kiinnityksen Gabriel Astrucin L’Olympia-teatteriin loppukesäksi 1906. Siellä hän esiintyi ensimmäistä kertaa julkisesti, ja katsomot olivat aina loppuunmyydyt. Hänen palkkionsa olivat jo hyvin korkeat, ja L’Olympian esiintymisistä hän sai 10 000 frangin palkkion. Vuoden 1906 lopussa Mata Hari teki kiertueen Moskovassa ja esiintyi sen jälkeen muun muassa Wienissä, Berliinissä ja Madridissa.
Mata Hari otti taiteiljanimensä käyttöön myös yksityiselämässään. Hän antoi haastatteluja, joissa kertoili tarinoita lapsuudestaan Jaavalla, missä hän oli oppinut tanssiensa pyhät merkitykset. Monet tanssikriitikot epäilivät hänen autenttisuuttaan, mutta koska kukaan ei ollut nähnyt jaavalaisia tansseja aikaisemmin, he eivät pystyneet sanomaan mitään varmaa ja vaikenivat. Yleisö ja lehdistö rakastivat Mata Haria edelleen suuresti, ja jotkut nostivat hänet jopa suuren Isadora Duncanin yläpuolelle.


title: Mata Hari

text: Avioero-oikeudenkäynnissä vuonna 1906 MacLeod käytti hyväkseen vaimonsa häipymistä tyttärensä luota Pariisiin, alastontanssijan uran epämoraalisuutta ja lukuisia miessuhteita, jotka saivat naisen näyttämään epäsopivalta äidiksi. MacLeodille myönnettiinkin tyttärensä täysi huoltajuus, eikä Zelle saanut tapaamisoikeutta.


title: Mata Hari

text: Vuoteen 1907 mennessä Mata Hari oli esiintynyt jo useissa Euroopan pääkaupungeissa Osloa myöten, ja häntä juhlittiin kaikkialla, minne hän meni. Hänen isänsä oli julkaissut edellisen vuoden lopulla kirjan, jossa hän paljasti tyttärensä hollantilaisen taustan. Kirja ei kuitenkaan saanut paljon huomiota Alankomaiden ulkopuolella, kuten ei sitä seurannut G. H. Prieminkään paljastuskirja, jossa Mata Hari itse kertoi paitsi taustastaan, myös toistuvasta uskottomuudestaan ja voimakkaista seksihaluistaan. Totuus Mata Harin taustasta jäikin muulta maailmalta pimentoon vielä pitkäksi aikaa hänen kuolemansakin jälkeen.


title: Mata Hari

text: Mata Hari oli jo pitkään halunnut päästä esittämään vakavia rooleja, jollaisia taiteellisesti arvostettu Isadora Duncan sai esittää. Hänen ensimmäinen vakava roolinsa oli Kleopatrana oopperassa "Antar", jonka ensi-ilta oli Monte Carlossa tammikuussa 1910. Kun ooppera tuli Pariisiin, Mata Hari kieltäytyi harjoittelemasta yhdessä muiden tanssijoiden kanssa, jolloin hänet erotettiin. Hän voitti palkkioista käydyn oikeusjutun, mutta tapaus vahingoitti hänen mainettaan. Hänen uransa oli tuolloin kääntynyt jo laskuun: hän oli yli 30-vuotias, hiukan ylipainoinen eikä tanssijana yhtä taitava kuin kilpailijansa. Hän oli ajoittain rahapulassa, kun työtilaisuudet olivat alkaneet vähetä, ja hän joutui tanssimaan aiempaa vaatimattomammissa paikoissa. Myös hänen rikas rakastajansa oli mennyt konkurssiin. Rahapulassa Mata Hari ryhtyi jälleen tapaamaan miehiä rahasta sivukatujen ”kohtaamistaloissa”. Vuosi 1914 oli Mata Harille jälleen hyvä vuosi niin ammatillisesti kuin rakkauselämänkin kannalta, kunnes maailmansodan syttyminen muutti kaiken.


title: Mata Hari

text: Ensimmäisen maailmansodan sytyttyä kesällä 1914 Mata Hari yritti ensin palata Berliinistä Pariisiin, sillä Saksassa häntä pidettiin vihollismaalaisena. Sveitsistä hän joutui kuitenkin palaamaan Berliiniin, sillä hänellä ei ollut passia rajanylitykseen. Berliinissä hän sai apua paikalliselta hollantilaisyhteisöltä, sai passin ja matkusti sodan ulkopuolelle jääneeseen Alankomaihin, missä hän eli vuoden ajan mukavaa elämää rakastajiensa rahoilla. Saksan Amsterdamin-konsuli otti Mata Hariin yhteyttä ja värväsi hänet Saksan vakoojaksi koodinimellä H21. Mata Hari sai 20 000 frangin palkkion, jota hän itse piti korvauksena saksalaisille menettämästään omaisuudesta. Hän palasi joulukuussa 1915 Pariisiin, missä hän tapaili vanhoja rakastajiaan ja pyrki solmimaan esiintymissopimuksia. Muutaman kuukauden kuluttua hän palasi Alankomaihin. Ei tiedetä, vakoiliko Mata Hari tuolloin saksalaisten hyväksi, mutta hänen epäilyttävien liikkeidensä vuoksi Britannian tiedustelupalvelu oli asettanut hänet seurantaansa ja varoittanut myös ranskalaisia.


title: Mata Hari

text: Mata Hari palasi kesäkuussa 1916 jälleen Pariisiin, missä tiedustelupalvelu alkoi varjostaa häntä näkyvästi. Mata Hari käyttäytyi epäilyttävästi: hän tuhlaili vaatteisiin, seurusteli ranskalaisupseerien kanssa eikä puhunut Verdunissa taistelevien ranskalaisjoukkojen puolesta kuten muut. Hänet kutsuttiin elokuussa kuulusteluun, jonka yhteydessä Ranskan tiedustelupäällikkö Georges Ladoux taivutteli hänet vakoilemaan myös Ranskan puolesta. Myönnyttyään tähän Mata Hari sai luvan matkustaa Vittelin kylpyläkaupunkiin rakastajansa, venäläisupseeri Maslovin kanssa. Värväämällä saksalaisten vakoojaksi epäilemänsä Mata Harin Ladoux pyrki samalla selvittämään, kummalle puolelle nainen oli lojaali.


title: Mata Hari

text: Palattuaan Vittelistä Mata Hari ryhtyi ranskalaisten vakoojaksi myöhemmin maksettavaa miljoonan frangin palkkiota vastaan, jonka hän tarvitsi voidakseen mennä naimisiin rakastajansa kanssa. Hän ei pyynnöistään huolimatta saanut Ladoux’lta etumaksua, minkä seurauksena hänen velkaongelmansa pahenivat, ja hän joutui taas ottamaan miehiä vastaan rahasta. Mata Hari lähti ensimmäiselle tehtävälleen ranskalaisten puolesta Alankomaihin marraskuussa 1916 Espanjan kautta. Laiva pysähtyi englantilaisessa Falmouthin satamassa. Siellä englantilaiset epäilivät Mata Haria saksalaisvakooja Clara Benedixiksi, ja hänet vietiin Lontooseen, missä Scotland Yard kuulusteli häntä usean päivän ajan. Englantilaisten saamat tiedot viittaavat siihen, että saksalaiset saattoivat hyödyntää Mata Haria vain hämäyksenä. Englantilaiset eivät olleet saaneet ranskalaisilta tietoa Mata Harin värväyksestä Ranskan vakoojaksi, ja Ladoux vastasi englantilaisille vain teeskennelleensä värväyksen pystyäkseen todistamaan naisen Saksan vakoojaksi. Englantilaiset kuitenkin vapauttivat Mata Harin todisteiden puutteessa ja määräsivät hänet palaamaan Espanjaan. Siellä Alankomaiden konsuli Martin Cazeaux alkoi suostutella Mata Haria vakoilemaan Venäjän hyväksi.


title: Mata Hari

text: Joulukuussa 1916 ranskalaiset sieppasivat saksalaisten sähkeitä, joissa kerrottiin agentti H21:n toimista Madridissa, missä Mata Hari juuri silloin oli. Myös jotkin muut yksityiskohdat vastasivat Mata Harin liikkeitä, mutta tiedoissa oli myös epätarkkuuksia. Saksalaiset olivat koodanneet viestit jo aiemmin murretuksi tiedetyllä salauksella. Ladoux alkoi nyt uskoa entistä varmemmin Mata Harin syyllisyyteen. Mata Hari saapui Pariisiin 3. tammikuuta 1917, ja ranskalaiset ryhtyivät varjostamaan ja salakuuntelemaan häntä toivoen hänen paljastavan saksalaisyhteyksiään. Myös Maslov saapui Pariisiin ja ilmoitti, ettei ollut saanut lupaa avioitu Mata Harin kanssa, sillä venäläiset eivät luottaneet tähän.


title: Mata Hari

text: Ranskan sotaministeriö lähetti 10. helmikuuta sotaoikeusvirastoon lupapyynnön Mata Harin pidättämiseksi. Pidätysmääräys tuli kaksi päivää myöhemmin, ja Mata Hari pidätettiin 13. helmikuuta aamulla hotellihuoneessaan. Hänet teljettiin pahamaineiseen Saint-Lazaren vankilaan kuulustelujen ja tutkimusten ajaksi. Toukokuussa Mata Hari vihdoin paljasti ottaneensa Amsterdamissa saksalaisilta vastaan 20 000 frangia ja saaneensa käyttöönsä näkymätöntä mustetta. Hän kuitenkin vakuutti kuulustelijoilleen, ettei ollut edes aikonut toimia Saksan hyväksi. Ranskalaisille tunnustus oli kaivattu todiste siitä, että Mata Hari todellakin oli Saksan agentti. Se myös olisi selittänyt sen, että saksalaiset olivat pyrkineet pääsemään hänestä eroon lähettämällä helposti murrettavia sähkeitä. Mata Hari kertoi lisäksi luovuttaneensa saksalaisille lisämaksujen toivossa vain sellaista tietoa, mitä lehdistäkin löytyi. Kontaktinsa useisiin ranskalaisupseereihin Pariisissa hän selitti sillä, että hän rakasti upseereita ja nautti seksistä heidän kanssaan.


title: Mata Hari

text: Nykyisin on vallalla erilaisia käsityksiä siitä, millainen merkitys Mata Harin vakoilulla oli. Joidenkin mukaan hän ei Saksalle vakoillessaan aiheuttanut yhdenkään ranskalaissotilaan kuolemaa, toisten mukaan taas jopa viidenkymmenentuhannen kuoleman.


title: Mata Hari

text: Syyttäjän raportissa Mata Harin syyllisyydestä esitettiin todisteina muun muassa saksalaiselta konsuli Kroemerilta Hollannissa saatu maksu, Pariisissa siepatut radioviestit sekä kuitit Hollannin konsulaatin kautta kulkeneista maksuista. Myös Mata Harin turmeltunut käytös esitettiin perusteena hänen syyllisyytensä todennäköisyydestä. Syyttäjä suositteli, että Mata Haria vastaan nostettaisiin kahdeksankohtainen syyte. Syytteet olivat ylimalkaisia, sillä tarkkoja yksityiskohtia vakoojan paljastamista tiedoista ei haluttu julkistaa. Oikeudenkäynti alkoi 24. heinäkuuta oikeuspalatsissa. Yleisö oli runsaslukuinen. Kaksi päivää kestäneen oikeudenkäynnin tuloksena tuomarit totesivat Mata Harin syylliseksi kaikkiin kahdeksaan kohtaan ja tuomitsivat hänet kuolemaan.


title: Mata Hari

text: Mata Hari teloitettiin aamulla 15. lokakuuta 1917 Vincennesissä Pariisin lähellä 12 miehisen teloituskomppanian edessä. Hän kieltäytyi silmät peittävästä siteestä eikä halunnut itseään sidottavan teloituspaaluun. Teloituksen jälkeen kukaan ei vaatinut ruumista. Ruumis laitettiin arkkuun ja kuljetettiin läheiselle hautausmaalle, jossa pappi toimitti siunauksen. Sen jälkeen ruumis vietiin Pariisin yliopiston lääketieteelliseen tiedekuntaan. Ruumiinavauksen jälkeen pää palsamoitiin ja sitä säilytettiin museossa esimerkkinä ”rikollistyypistä”. Pään havaittiin kadonneen vuonna 2000, mutta se oli saattanut kadota jo vuonna 1954, kun museo siirtyi uusiin tiloihin.


title: Mata Hari

text: Saksan ja Ranskan välit pysyivät sodan jälkeenkin kireinä sotasyyllisyys- ja sotakorvauskysymysten vuoksi. Saksan tiedustelupalvelun johtaja majuri Friedrich Gempp sanoi vuonna 1929 kahdelle saksalaiselle sanomalehdelle, että Mata Hari ”ei koskaan tehnyt mitään Saksan tiedustelulle”. Seuraavana vuonna Saksassa julkaistussa vakoiluhistoriikissa sodan ja sitä seuranneiden vuosien ajalta Saksan tiedustelun Antwerpenin-osaston johtaja ai kouluttaja Elsbeth Schragmüller kertoi hiukan moniselitteisesti: ”Kaikki agentti H21:n saksalaisille antama tieto oli virheellistä. Hän ei koskaan ollut meikäläisiä.”


title: Mata Hari

text: Mata Harin kotikaupungin Leeuwardenin Fries-museossa on Mata Hari -huone. Museossa oli 2017–2018 laaja Mata Hari -näyttely. Siinä oli esillä valokuvia, henkilökohtaisia esineitä, kirjoituksia ja sota-arkistoja, joista osa ei ole ollut julkisia ennen vuotta 2017.


title: Mata Hari

text: Mata Harin elämäntarina on saanut hänen kuolemansa jälkeen myyttiset mittasuhteet. Häntä pidetään edelleen tyyli-ikonina, seksisymbolina ja "femme fatalena". Hänestä on tehty useita kirjoja, elokuvia ja näytelmiä sekä televisiosarja ja Broadway-musikaali 1960-luvulla. Mata Haria ovat elokuvissa esittäneet muiden muassa Greta Garbo, Zsa Zsa Gábor, Marlene Dietrich, Jeanne Moreau ja Sylvia Kristel. Hollannin kansallisbaletin Mata Hari -baletti sai ensi-iltansa vuonna 2016.


title: Hulluuden vuorilla

text: Hulluuden vuorilla () on H. P. Lovecraftin kirjoittama pienoisromaani, joka on ilmestynyt suomeksi ensimmäisen kerran Jalavan julkaisemissa novellikokoelmassa "Nimetön kaupunki." Sittemmin tarina on ilmestynyt myös kokoelmissa "Temppeli, Nimetön kaupunki ja muita kertomuksia" sekä "Vaaniva pelko ja muita kertomuksia".


title: Folke Bernadotte

text: Folke Bernadotte (2. tammikuuta 1895 Tukholma, Ruotsi – 17. syyskuuta 1948 Jerusalem, Israel) oli ruotsalainen diplomaatti, upseeri, kreivi ja Punaisen Ristin johtaja. Hänet muistetaan neuvotteluista, jotka johtivat 27 000 vangin vapauttamiseen saksalaisilta keskitysleireiltä toisen maailmansodan aikana sekä YK:n neuvottelijana arabien-Israelin konfliktissa vuosina 1947–1948.


title: Folke Bernadotte

text: Folke Bernadotte oli kuningas Oskar II:n pojanpoika ja Kustaa V:n veljenpoika. Hänen isänsä Oscar Bernadotte oli kuitenkin luopunut kruununperimysoikeuksistaan avioituessaan Ebba Munckin kanssa, minkä vuoksi myöskään Folke Bernadottea ei sukulaisuudestaan huolimatta pidetty kuningashuoneeseen kuuluvana.


title: Folke Bernadotte

text: Folke Bernadotte meni naimisiin syntyjään amerikkalaisen Estelle Manvillen (1904–1984) kanssa 1920-luvun lopulla.


title: Folke Bernadotte

text: Sodan aikana Bernadotte oli Ruotsin Punaisen ristin varapuheenjohtaja. Hän yritti 1945 neuvotella aselepoa Saksan ja liittoutuneiden välille. Hän sai Heinrich Himmleriltä 24. huhtikuuta 1945 antautumisehdotuksen, jossa Saksa tarjoutui lopettamaan sotatoimet Isoa-Britanniaa ja Yhdysvaltoja vastaan, mutta jatkamaan taisteluita Neuvostoliittoa vastaan. Bernadotte välitti tarjouksen Harry Trumanille ja Winston Churchillille.


title: Folke Bernadotte

text: Bernadotte johti pelastusoperaatiota, jossa norjalaisia, tanskalaisia ja ruotsalaisia internoituja haettiin valkoisilla busseilla keskitysleireiltä Ruotsin sairaaloihin. 27 000 vankia vapautettiin, huomattava osa heistä juutalaisia. Vuonna 1946 Bernadotte valittiin Ruotsin Punaisen Ristin puheenjohtajaksi.


title: Folke Bernadotte

text: Vuonna 1948 Bernadotte oli YK:n neuvottelijana Palestiinan kysymyksessä. Äärisionistiseen Lehi-ryhmään kuuluvat salamurhaajat tappoivat hänet Israelissa 17. syyskuuta 1948. Murhan tehnyttä sissiryhmää johti myöhempi Israelin pääministeri Jitzhak Shamir.


title: George Bernard Shaw

text: George Bernard Shaw (26. heinäkuuta 1856 Dublin, Irlanti – 2. marraskuuta 1950 Hertfordshire, Englanti) oli irlantilaissyntyinen, brittiläinen näytelmäkirjailija, jolle myönnettiin Nobelin kirjallisuuspalkinto vuonna 1925. Hänen tunnetuin näytelmänsä on "Pygmalion" (1912), jonka pohjalta on tehty elokuva "Pygmalion" (1938) ja yhdysvaltalainen musikaali "My Fair Lady". Shaw sai "Pygmalionin" elokuvakäsikirjoituksesta parhaan sovitetun käsikirjoituksen Oscar-palkinnon, ja hän on ensimmäinen henkilö, joka on palkittu sekä kirjallisuuden Nobelilla että Oscarilla.


title: George Bernard Shaw

text: Shaw oli vanhempiensa kolmesta lapsesta nuorin ja ainoa poika. Hänen vanhempansa edustivat Irlannin köyhtynyttä yläluokkaa, isä oli ensin virkamies ja sitten viljakauppias.


title: George Bernard Shaw

text: Shaw ei juuri käynyt kouluja, häntä opetti kotona pappissukulainen ja 16-vuotiaana hän meni toimistotöihin.


title: George Bernard Shaw

text: Shaw meni naimisiin Charlotte Payne-Townshendin kanssa vuonna 1898. Solmiessaan avioliiton he olivat jo 40-vuotiaita. 1930-luvulla pariskunta matkusteli ahkerasti ja kävi Amerikassa, Uudessa-Seelannissa, Etelä-Afrikassa ja Japanissa. Charlotte eli selibaatissa, sillä hän pelkäsi ajatusta seksuaalisesta kanssakäymisestä ja synnytyksestä.


title: George Bernard Shaw

text: Shaw aloitti uransa lehtikirjoituksilla, muun muassa musiikkiarvosteluilla.


title: George Bernard Shaw

text: Shaw’n ensimmäinen julkaistavaksi hyväksytty romaani oli "The Unsocial Socialist", joka ilmestyi jatkokertomuksena 1884 ja kirjana 1887. Tätä ennen hän oli jo kirjoittanut kolme romaania, jotka ilmestyivät niin ikään jatkokertomuksina 1885-1888. Varhaisin säilynyt romaani "Immaturity" julkaistiin vasta 1930, yli 50 vuotta kirjoittamisensa jälkeen.


title: George Bernard Shaw

text: Ensimmäinen menestys oli näytelmä "Candida" (1898).


title: George Bernard Shaw

text: Näytelmissään Shaw käsitteli ajankohtaisia teemoja ironian ja paradoksien keinoin. Monet hänen sukkeluutensa elävät irrallisina sitaatteina: ”Ne, jotka osaavat, tekevät. Ne jotka eivät osaa, opettavat.”


title: George Bernard Shaw

text: Ensimmäiseen maailmansotaan asti hän kirjoitti lähinnä komedioita. Sodan jälkeen häneltä ilmestyi vakavampaa draamaa.


title: George Bernard Shaw

text: Shaw ja Arabian Lawrencena tunnettu T. E. Lawrence tutustuivat ja ystävystyivät 1920-luvulla. Shaw kirjoitti myöhemmin näytelmän "Too True to Be Good" (1932), jonka päähenkilö parodioi Lawrencea. Lawrence myös käytti myöhemmin valenimeä Shaw.


title: George Bernard Shaw

text: Shaw oli poliittisesti sosialisti ja yksi Fabian Societyn tunnetuimmista jäsenistä. Vuonna 1893 hän osallistui uuden työväenpuolueen puolueohjelman kirjoittamiseen.


title: George Bernard Shaw

text: Shaw kannatti yksityisestä maanomistuksesta luopumista, vaalijärjestelmän uusimista ja englannin oikeinkirjoituksen yksinkertaistamista.


title: George Bernard Shaw

text: Kenties isänsä alkoholismin takia Shaw on täysin raitis.


title: George Bernard Shaw

text: Shaw oli yksi niistä lännen intellektuelleista, jotka tukivat Stalinin asettamaa Terijoen hallitusta ja talvisotaa Suomea vastaan.Lisäksi teatterit ovat käännättäneet näytelmiä omaan käyttöönsä.


title: Some Might Say

text: Some Might Say on rock-yhtye Oasiksen kappale ja single, joka julkaistiin 24. huhtikuuta 1995. Single oli erittäin odotettu ja nousikin saman tien Ison-Britannian single-listan sijalle 1. "Some Might Say" oli ensimmäinen single menestysalbumilta "(What’s the Story) Morning Glory?" ja samalla yhtyeen ensimmäinen Britannian singlelistan ykkönen. Singleä on myyty pelkästään kotimaassaan Britanniassa yli 640 000 kappaletta. Sen B-puolia ovat ”Talk Tonight”, ”Acquiesce” ja ”Headshrinker”. Kappaleesta ”Acquiesce” tehtiin musiikkivideokin ja se julkaistiin radiosinglenä vuonna 1998 B-puolikokoelman "The Masterplanin" promotoimista varten. ”Some Might Say” julkaistiin myös yhtyeen ”best of” -kokoelmalla "Stop the Clocks", kuten myös b-puolen kappaleet ”Talk Tonight” ja ”Acquiesce”.


title: Some Might Say

text:
Noel Gallagher on todennut ”Some Might Say” -kappaleesta: ”Kirjoitin laulun kun olin köyhä ja asuin Chiswickissä (Hounslow, Lontoo). Niihin aikoihin minulla oli tapana olla todella kännissä ja pihalla kirjoittaessani, joten en voi tietää mitä ajattelin.” ja ”Minulle se on esimerkki Oasis-biisistä. Mielestäni Some Might Say määrittelee mistä Oasiksessa on kyse.”
Kaikki kappaleet kirjoittanut Noel Gallagher, ellei toisin mainita.


title: Cincinnati

text: Cincinnati on Yhdysvaltain Ohion osavaltiossa sijaitseva kaupunki. Vuonna 2013 tehdyn väestönlaskennan mukaan kaupungin asukasluku oli 297 517. Cincinnati on Ohion osavaltion asukasluvultaan kolmanneksi suurin kaupunki.


title: Cincinnati

text: Cincinnati sijaitsee Ohion osavaltion lounaisosissa Kentuckyn osavaltion rajalla. Se on kasvanut Ohiojoen pohjoisrannalle kapeaan ja jyrkkäreunaiseen jokilaaksoon. Kaupunki on levittäytynyt jokilaaksoa ympäröiville kukkuloille.


title: Cincinnati

text: Kuumimman kuukauden, heinäkuun, keskimääräinen ylin lämpötila on 29,7 °C. Tammikuu on kylmin kuukausi, jolloin keskimääräinen alin lämpötila on -6.9 °C. Keskimääräinen alin lämpötila on pakkasen puolella myös joulu- ja helmikuussa.


title: Cincinnati

text: Kaupungin perusti John Cleves Symmes vuonna 1788. Alun perin kaupunkia kutsuttiin nimellä Losantiville. Losantivillen kylä alkoi kasvaa nopeasti syyskuussa 1789, kun Josiah Harmar oli valtuuttanut sinne Fort Washingtonin rakentamisen. Linnakkeessa asui keskimäärin 300 ihmistä, mikä nosti kylän asukasluvun 500 ihmiseen. Alueen kuvernööri Arthur St. Clair perusti 1790 Hamiltonin piirikunnan ja valitsi Losantivillen sen pääkaupungiksi. Hän ei kuitenkaan pitänyt nimestä ja muutti sen Cincinnatiksi. Cincinnati-nimi juontuu Society of Cincinnati -järjestöstä, joka huolehti sotaveteraaneista ja upseerien leskistä. George Washington oli sen ensimmäinen puheenjohtaja. Järjestö oli vuorostaan nimetty roomalaisen kenraali Cincinnatuksen mukaan.


title: Cincinnati

text: Yhdysvaltain armeija hylkäsi Fort Washingtonin vuonna 1803, jolloin kaupungissa asui noin tuhat siviiliä. Kaupunki saavutti 10 000 asukkaan rajan jo vuonna 1820. Cincinnati kehittyi Ohiojoen ansiosta. Sinne perustettiin useita hotelleja, ravintoloita ja tavernoja länteen päin kulkeville uudisasukakille. Alueen maanviljelijät kuljettivat tuotteitaan Ohiota ja Mississippiä pitkin New Orleansiin. Kaupungista kehittyi 1800-luvun alkupuoliskolla merktitävä lihanjalotuksen keskus.


title: Cincinnati

text: Cincinnatissa oli 1880-luvun lopussa melkein 300 000 asukasta, ja se oli Yhdysvaltain tiheimmin asuttuja kaupunkeja. Kaupungin merkittävimmät teollisuuden alat olivat rauta-, liha- ja vaateteollisuus. Cincinnatissa tapahtui 1880-luvulla yksi Yhdysvaltain pahimmista mellakoista. Mellakoissa kuoli maaliskuussa 1884 kolmen päivän aikana 56 ihmistä, ja sen aikana poltettiin kaupungin oikeustalo. Mellakoihin osallistui noin 10 000 ihmistä. Mellakoitsijat syyttivät oikeusjärjestelmää korruptiosta kaupungissa, jossa tapahtui vuonna 1883 peräti 93 murhaa.


title: Cincinnati

text: George B. Cox nousi 1870– ja 1880-lukujen aikana Cincinnatin poliittiseksi johtajaksi. Hän johti kaupungin republikaanista puoluetta ja onnistui seuraavien 25 vuoden aikana saamaan lähes aina oman ehdokkaansa kaupungin pormestariksi. Cox hoiti johdossaan ollutta julkisten asioiden osastoa korruptoituneesti ja keräsi itselleen muhkeat tulot. Hänet syöstiin lopulta kaupungin johdosta, kun hänen omistamassaan pankissa tapahtui skandaali. Kaupungin hallinnon korruptio puhdistettiin tämän jälkeen nopeasti.


title: Cincinnati

text: Toisen maailmansodan aikana ja sen jälkeen Cincinnati eli nousukautta, ja kaupunki alkoi levittäytyä hallitsemattomasti keskustan ulkopuolelle. Kaupunkiasutuksen uudistussuunnitelma hyväksyttiin vuonna 1948, mutta sitä alettiin toteuttaa vasta 1960-luvulla, jolloin monia vanhoja vuokra-asuntoja purettiin ja niiden tilalle rakennettiin uusia kerrostaloja ja toimistorakennuksia.


title: Cincinnati

text: Cincinnatin kaupungin hallintoon kuuluu vaaleilla valittavat pormestari ja yhdeksänhenkinen valtuusto, joka valitaan kahden vuoden välein. Näiden lisäksi kaupungissa on erillinen pormestarin ja valtuuston valitsema johtaja, jonka vastuulla on kaupungin päivittäinen hallinnointi. Cincinnatin 69. pormestariksi valittiin vuonna 2013 John Cranley.


title: Cincinnati

text: Cincinnatin taloudessa merkittäviä tekijöitä on kulutustavaroiden tuottaminen sekä finanssi- ja markkinointiyritystä. Kaupungin talous on kuitenkin monipuolista, ja siellä on myös muun muassa avaruus- ja autoteollisuutta sekä biotekniikan ja kemian teollisuutta. Cincinnatin alueen suurimmat työnantajat olivat vuonna 2011 Kroger, Cincinnatin yliopisto ja Procter & Gamble. Krogerin ja Procter & Gamblen lisäksi Cincinnatissa on muun muassa Macy’s-tavarataloketjun päämaja. Kroger on Yhdysvaltain suurin elintarvikeliikeketju ja Procter & Gamble kotitaloustuotteiden valmistaja.


title: Cincinnati

text: Cincinnatin suurkaupunkialuetta palvelee Cincinnatin/Pohjois-Kentuckyn lentoasema, joka on Delta Air Linesin liikenteen toiseksi suurin solmukohta. Sieltä on yhteydet noin 130 kaupunkiin maailmanlaajuisesti. Lentoasema ei kuitenkaan sijaitse fyysisesti Cincinnatissa, vaan Kentuckyn puolella Hebronissa. Cincinatiin on lisäksi yhteys Amtrakin junilla ja Greyhoundin linja-autoilla. Kaupunkiin johtavat Interstate 75-, Interstate 71- ja Interstate 74 -valtatiet.


title: Cincinnati

text: Kaupungissa on monia menestyviä urheilujoukkueita. Cincinnati Reds pelaa baseballia ja Cincinnati Bengals amerikkalaista jalkapalloa pääsarjoissa, mutta entinen koripallojoukkue Cincinnati Royals on nykyisin Sacramento Kings. Cincinnatin yliopiston Bearcats on edelleen menestyvä yliopistosarjojen koripallojoukkue. Jääkiekkojoukkue Cincinnati Cyclones on Buffalo Sabresin ja Rochester Americansin ECHL-yhteistyöjoukkue. FC Cincinnati pelaa jalkapallon Major League Soccerissa kaudesta 2019 alkaen.


title: Pietro Mennea

text: Pietro Paolo Mennea (28. kesäkuuta 1952 Barletta – 21. maaliskuuta 2013 Rooma) oli italialainen pikajuoksija, myöhemmin poliitikko. 200 metrin maailmanennätys 19,72 oli hänen nimissään 17 vuoden ajan.


title: Pietro Mennea

text: Mennea aloitti kansainvälisen uransa 1971, jolloin hän osallistui yleisurheilun Euroopan-mestaruuskilpailuihin saavuttaen EM-pronssia 4 × 100 metrin viestijuoksussa. Vuoden 1974 yleisurheilun Euroopan-mestaruuskilpailuissa Roomassa Mennea voitti 200 metriä kotiyleisönsä edessä sekä tuli toiseksi 100 metrillä ja 4 × 100 m viestissä. Vuoden 1978 EM-kilpailuissa Prahassa hän voitti kultaa sekä 100:lla että 200 metrillä.


title: Pietro Mennea

text: Olympialaisissa hän voitti pronssia 200 metrillä Münchenissä 1972, ja kultaa Moskovassa 1980. Montrealissa 1976 hän selvisi 200 metrillä neljänneksi, vaikka oli harkinnut poisjääntiä koko kisoista.. Pikaviestissä hän sijoittui Italian joukkueen mukana kuudenneksi. Moskovan kisoissa Mennea karsiutui 100 metrillä välierissä, mutta voitti 200 metriä ajalla 20,19. 100 metrin voittaja Allan Wells hävisi kahdella sadasosalla. Pikaviestijoukkuetta Italialla ei ollut, mutta pitkässä viestissä Mennea ankkuroi Italian pronssille.


title: Pietro Mennea

text: Vuonna 1979 Mennea osallistui opiskelijoiden maailmanmestaruuskilpailuihin Mexico Cityssä. Hän juoksi ohuessa ilmanalassa maailmanennätyksen 19,72, jonka rikkoi vasta Michael Johnson vuonna 1996.


title: Pietro Mennea

text: Jo kerran uransa lopettanut Mennea teki paluun vuoden 1982 EM-kisoihin Italian 4 × 400 metrin viestijoukkueessa sijoittuen kuudenneksi. Hän otti osaa myös yleisurheilun ensimmäisiin MM-kisoihin Helsingissä 1983 saavuttaen pronssia 200 metrillä ja hopeaa pikaviestissä. Seuraavana vuonna hän kilpaili neljännen kerran peräkkäin olympialaisten 200 metrin finaalissa sijoittuen seitsemänneksi.


title: Pietro Mennea

text: Los Angelesin kisojen jälkeen Mennea vetäytyi kilparadoilta, mutta teki vielä kerran paluun ottaen osaa Soulin olympialaisiin. Mennea selvisi jatkoon 200 metrin ensimmäisistä alkueristä, mutta ei ilmestynyt lähtöviivalle toisiin alkueriin.


title: Pietro Mennea

text: Mennea voitti universiadeissa kultaa 100 metrin juoksussa vuonna 1975 sekä 200 metrin juoksussa vuosina 1973, 1975 ja 1979. Hän voitti Italian mestaruuden 100 metrillä vuosina 1974, 1978 ja 1980 sekä 200 metrillä ennätykselliset 11 kertaa vuosina 1971–1974, 1976–1980 ja 1983–1984.


title: Pietro Mennea

text: Muistokirjoituksissa on todettu hänen myöntäneen kasvuhormonikokeilun aikana, jolloin se ei vielä ollut kiellettyä. Uransa jälkeen Mennea suoritti poliittisen tieteen, juridiikan ja kirjallisuuden yliopistotutkinnon sekä oli Euroopan parlamentin jäsen vuosina 1999–2004.


title: Pietro Mennea

text: 21. maaliskuuta 2013 Mennea kuoli sairaalassa parantumattomaan sairauteen.


title: Pietro Mennea

text: Rooman Golden Gala 6. kesäkuuta on Pietro Mennean muistokilpailu. Rooma-Milano - väliä vuonna 2014 aloittanut luotijuna kantaa Pietro Mennean nimeä.


title: Eva Dahlgren

text: Eva Charlotte Dahlgren-Attling (s. 9. kesäkuuta 1960 Uumaja) on ruotsalainen laulaja ja lauluntekijä.


title: Eva Dahlgren

text: Eva Dahlgren on ollut suosittu artisti Pohjoismaissa jo pitkin 1980-lukua, mutta vuoden 1991 albumista "En blekt blondins hjärta" muodostui hänen tähänastisen uransa menestyksekkäin myyntiluvuilla mitattuna. Albumilla ovat muun muassa kappaleet "Vem tänder stjärnorna" ja "Kom och håll om mig". Vuoden 1995 albumi "Jag vill se min älskade komma från det vilda" syntyi poikkeuksellisesti yhteistyössä kapellimestari Esa-Pekka Salosen ja Tukholman sinfoniaorkesterin kanssa.


title: Eva Dahlgren

text: Keväällä 2003 julkaistiin Dahlgrenin uuden yhtyeen Buddaboysin ensialbumi "Lost Peoples Area". Dahlgren on kirjoittanut myös "Lasse ja Urmas" (Lars och Urban) -lastenkirjoja. Eva Dahlgren on ollut vuodesta 1996 asti aviossa Efva Attlingin kanssa ja asuu Tukholmassa.


title: Eva Dahlgren

text: Dahlgren on yksi suosituimmista ruotsalaisista laulajista. Suomessa hän on myynyt 5 kultalevyn verran.


title: Wonderwall

text: ”Wonderwall” on brittiläisen rock-yhtye Oasiksen kappale ja single vuodelta 1995. Sen on säveltänyt, sanoittanut ja sovittanut yhtyeen kitaristi Noel Gallagher, ja se on kolmas kappale Oasiksen toisella studioalbumilla "(What’s the Story) Morning Glory?". ”Wonderwall” julkaistiin 30. lokakuuta 1995 albumin neljäntenä singlenä, ja se nousi muun muassa Britannian singlelistan kakkossijalle. Se on eräs Oasiksen uran suosituimmista ja tunnetuimmista kappaleista.


title: Wonderwall

text: Noel Gallagher teki ja omisti ”Wonderwallin” silloiselle tyttöystävälleen, Meg Mathewsille. Kappale on saanut nimensä George Harrisonin vuoden 1968 albumista "Wonderwall Music". Singlejulkaisun kannen on suunnitellut Brian Cannon, jota inspiroivat belgialaisen René Magritten surrealistiset maalaukset. Tyttö kuvassa on Oasiksen levyjä julkaisseen levy-yhtiö Creation Recordsin työntekijä. Kehyksiä pitävä käsi kuuluu Brian Cannonille. Kuvauspaikkana toimi Primrose Hill Lontoossa. Singlen b-puolia ovat "Round Are Way", "The Swamp Song" ja "The Masterplan".


title: Wonderwall

text: Kaikki kappaleet kirjoittanut Noel Gallagher, ellei toisin mainita.


title: Bass-saaret (Ranskan Polynesia)

text: Bass-saaret ovat saariryhmä Ranskan Polynesiassa. Sen saaria pidetään joskus Australsaarten eteläisimpänä osana. Bass-saaret sijaitsevat kuitenkin syrjässä muista Australsaarista. Bass-saaret muodostavat Ranskan Polynesian eteläisimmän osan. Saariryhmän suurimmat saaret ovat Rapa ja Marotiri. Rapa on saariryhmän ainoa asuttu saari. Siellä on runsaat viisisataa asukasta. He puhuvat rapan kieltä.


title: Bass-saaret (Ranskan Polynesia)

text: Rapa ja Marotiri sijaitsevat noin 420 kilometrin päässä toisistaan.


title: Bass-saaret

text: Bass-saaret voi nimityksenä viitata seuraaviin saaristoihin:


title: D’You Know What I Mean?

text: D’You Know What I Mean? on brittiläisen rockyhtye Oasiksen kappale ja ensimmäinen single yhtyeen kolmannelta albumilta "Be Here Now". Se julkaistiin singlenä 7. heinäkuuta 1997, ja se nousi listaykköseksi yhtyeen kotimaassa Britanniassa sekä Irlannissa, Suomessa, Espanjassa ja Kanadassa. Kappale oli Oasiksen kolmas listaykkönen Britannian singlelistalla, ja se myi Britanniassa platinaa. Kappale oli lisäksi yhtyeen ensimmäinen ja ainoa kappale ykkösenä Suomen virallisella listalla.


title: D’You Know What I Mean?

text: Kappale on Noel Gallagherin kirjoittama, ja sen laulaa hänen veljensä Liam Gallagher. Yli seitsemänminuuttinen ”D’You Know What I Mean?” oli ilmestyessään Oasiksen pisin kappale. Sille kuvattiin edellisten singlejen tapaan musiikkivideo, jonka ohjasivat Dominic Hawley ja Nic Goffey. Brittiläinen musiikkilehti "NME" valitsi lokakuussa 2011 ”D’You Know What I Meanin?” sijalle 77 listallaan, joka sisälsi 150 parasta kappaletta vuosilta 1996–2011.


title: D’You Know What I Mean?

text: ”D’You Know What I Mean?” sisältyi myös yhtyeen hajoamisen jälkeen julkaistulle "Time Flies... 1994–2009" -kokoelma-albumille. Singlen B-puolina julkaistiin kappaleet ”Stay Young”, ”Angel Child” ja coverversio David Bowien kappaleesta ”Heroes”. Näistä ”Stay Young” sisältyi myös vuotta myöhemmin julkaistulle "The Masterplan" -kokoelmalle.


title: D’You Know What I Mean?

text: Kappale edustaa Oasiksen tyylille tunnusomaista rockia, ja se on yhtyeen ensimmäisiä kokeiluja raskaamman ja psykedeelisemmän rockin parissa. Yhtyeen kaupallinen menestys mahdollisti myös kappaleen siirtymisen aiempaa tuotantoa suurempaan, kalliimpaan ja mahtipontisempaan suuntaan.


title: D’You Know What I Mean?

text: Kappale sisältää useita viittauksia. Sanoituksessa ”The blood on the tracks must be mine / The fool on the hill and I feel fine / Don’t look back ’cause you know what you might see” ”The Fool on the Hill” ja ”I Feel Fine” ovat The Beatles -yhtyeen kappaleita, "Blood on the Tracks" on Bob Dylanin albumi ja "Dont Look Back" on Dylanista kertova elokuva.


title: D’You Know What I Mean?

text: ”D’You Know What I Mean?” on sävelletty fis-mollissa, ja sen tahtilaji on 4/4. Kappaleen tempo on 80 iskua minuutissa (BPM), ja sitä voidaan kuvata italian kielen sanalla ”andante” (). Kappaleessa kuullaan Oasikselle tyypilliseen tapaan Noel Gallagherin soittamaa soolokitaraa ja Paul Arthursin rytmikitaraa, Paul McGuiganin soittamaa bassoa ja Alan Whiten rumpuja sekä Liam Gallagherin soittamaa tamburiinia. Sähkökitaroissa on käytetty paljon pedaaleilla tuotettua säröefektiä, ja rumpukomppi on samplattu rapyhtye N.W.A:n kappaleesta ”Straight Outta Compton”. Rummuissa kuuluu myös niin sanottu amen break.


title: D’You Know What I Mean?

text: ”D’You Know What I Mean?” on alkuperäiseltä pituudeltaan seitsemän minuuttia ja 42 sekuntia, ja ilmestyessään se oli yhtyeen kappaleista pisin. Kappale alkaa helikopterin ja morsetuskoodin ääniefekteillä, ja kitarariffi muistuttaa Oasiksen aiempaa singleä ”Wonderwall”. Yli minuutin pituisen intron jälkeen seuraa kolme säkeistöä ja kaksi kertosäettä ja niiden jälkeen Noel Gallagherin esittämä kitarasoolo. Tämän jälkeen kappale siirtyy viimeisen kertosäkeen kautta outroon, jossa on käytetty intron tavoin efektinä muun muassa takaperin nauhoitettua laulua. Takaperin muokatut ääniefektit on tehnyt Mark Coyle.


title: D’You Know What I Mean?

text: Kappaleessa laulun esittää Liam Gallagher, jonka ääniala on asteikolla C#4 – F#5. Taustalaulun kappaleessa esittää Noel Gallagher.


title: D’You Know What I Mean?

text:
Kappaleen rakenne:
Radioversiossa muun muassa introa on lyhennetty merkittävästi ja toinen säkeistö on leikattu kokonaan pois. Seitsemän tuuman vinyylijulkaisussa ensimmäiset 17 ja viimeiset 59 sekuntia on leikattu pois.


title: D’You Know What I Mean?

text: Kahden edellisen albumin, "Definitely Mayben" ja "(What’s the Story) Morning Gloryn?", suosion vuoksi Oasiksen seuraavaa albumia odotettiin innokkaasti. Levy-yhtiö Creation Records ja hallintayhtiö Ignition olivat hyvin tarkkoja siitä, etteivät tulevan albumin kappaleet pääse vuotamaan ennenaikaisesti. Uuden singlen ”D’You Know What I Meanin?” radiosoitto oli aluksi hyvin rajattua, sillä Ignition määräsi, mitkä radiokanavat saivat soittaa sitä ja kuinka paljon. Singleä markkinoitiin useilla julisteilla, ja kappaleen videota esitettiin paljon muun muassa MTV-musiikkikanavalla.


title: D’You Know What I Mean?

text: Kappale julkaistiin singlenä 7. heinäkuuta 1997, noin kuukauden ennen "Be Here Now" -albumia. Single oli alun perin saatavissa CD-levynä, vinyylinä ja C-kasettina. ”D’You Know What I Mean?” ei sisältynyt vuoden 2006 kokoelmalle "Stop the Clocks", mutta oli mukana myöhemmin julkaistulla "Time Flies... 1994–2009" -kokoelmalla.


title: D’You Know What I Mean?

text: Seitsemän tuuman vinyylillä ja kasetilla on B-puolena kappale ”Stay Young”. Se on hieman yli viisiminuuttinen, suhteellisen nopeatempoinen Noelin kirjoittama ja Liamin laulama rock-kappale. ”Stay Young” oli ensimmäisiä kappaleita, joita yhtye äänitti "Be Here Now" -albumin aikoihin. Se sisältyi myös seuraavana vuonna julkaistulle "The Masterplan" -kokoelmalevylle.


title: D’You Know What I Mean?

text: Kahdentoista tuuman vinyylillä on lisäksi toinen B-puoli, Noelin laulama demoversio kappaleesta ”Angel Child”. Se oli yksi neljästätoista kappaleesta, jotka äänitettiin vuonna 1996 Karibialla Mustiquen saarella . CD-julkaisu sisältää edellä mainittujen kappaleiden lisäksi Noel Gallagherin laulaman coverin David Bowien kappaleesta ”Heroes”.


title: D’You Know What I Mean?

text: Osana "Be Here Now" -albumin vuoden 2016 uudelleenjulkaisukampanjaa kappale julkaistiin uudelleen Noel Gallagherin editoimana 22. heinäkuuta 2016. ”D’You Know What I Mean? (NG’s 2016 Rethink)” -niminen remix on muuten samanlainen kuin alkuperäinen, mutta sen äänimaailmaa on kevennetty. Singlejulkaisu sisältää myös yli kaksi minuuttia lyhyemmän radioversion. Kappale julkaistiin muun muassa videopalvelu YouTubessa ja suoratoistopalvelu Spotifyssa.


title: D’You Know What I Mean?

text: ”D’You Know What I Mean?” kuului Oasiksen soittolistaan varsinkin vuosien 1997–1998 kiertueilla. Ensimmäisen kerran se esitettiin livenä 18. kesäkuuta 1997 ”Be Here Now Tour” -kiertueella Oaklandissa Yhdysvalloissa. Kappale kuului myös joissakin konserteissa vuoden 2002 "Heathen Chemistry" -albumin kiertueen soittolistaan. Liam Gallagher on lisäksi esittänyt kappaleen useasti vuosina 2017–2018 oman soolouransa kiertueella.


title: D’You Know What I Mean?

text: Kappaleen musiikkivideo julkaistiin singlen kanssa 7. heinäkuuta 1997. Video alkaa yhtyeen saapuessa helikopterilla post-apokalyptiselle hylätyn talon harmaalle rauniolle, jossa kappale esitetään. Rakennuksen seiniin on kirjoitettu tšekiksi sanat ”do you know what I mean?” (’tajuatko mitä tarkoitan?’) ja ”be here now” (’ole täällä nyt’). Videolla esiintyy myös paljon taisteluhelikoptereita ja yleisönä toimivia avustajia. Videon lopussa yhtyeen jäsenet nousevat takaisin helikopterin kyytiin ja lähtevät pois.


title: D’You Know What I Mean?

text: Musiikkivideon ohjasivat Dominic Hawley ja Nic Goffey, ja se kuvattiin ajalleen tyypilliselle 35 millimetrin filmille eli kinofilmille. Video on kuvattu yksityisalueella Becktonin kaasulaitoksen lähellä Lontoossa. Alueen vaurioituneet rakennukset oli alun perin tehty Stanley Kubrickin elokuvaan "Full Metal Jacket", jonka kohtauksia kuvattiin samassa paikassa. Videolla näkyvät helikopterit ovat Britannian armeijan mallia Westland Lynx AH.7.


title: D’You Know What I Mean?

text: Video julkaistiin 17. elokuuta 2016 remasteroituna HD-versiona YouTubessa. Remasteroitu versio on alkuperäistä lyhyempi, viisi minuuttia ja 44 sekuntia pitkä, mutta sisältää aiemmin julkaisematonta materiaalia. Videon ohjaajat Dom & Nic sanoivat alkuperäisen filmin säilyneen hyväkuntoisena arkistossa, ja he työstivät sitä videon erikoistehosteista vastanneen The Mill -studion kanssa.Lähde:


title: D’You Know What I Mean?

text: Kappale sai ilmestyessään pääosin myönteisen vastaanoton. Se on saanut Rate Your Music -sivustolla 3,6 pistettä viidestä, jotka perustuvat 478 arvosteluun. "The Independent" -lehden Andy Gill kehui kappaleen olevan vaikuttava ja lisäsi ”Oasiksen olevan palannut, suurempana ja röyhkeämpänä kuin koskaan.” Yhdysvaltalaisen "Rolling Stonen" David Fricke kehui arvostelussaan, että kappale on ”seitsemän minuuttia yksinkertaista, keskittynyttä nerokkuutta”.


title: D’You Know What I Mean?

text: AllMusic-sivuston Jack Rabid oli kappaletta kohtaan kriittisempi, ja hän antoi sille kaksi ja puoli tähteä viidestä. Hän sanoi sen olevan ”Oasiksen ensimmäinen tylsä single” ja piti Noelin sanoituksia huonoina. Kappaleen pituutta kritisoi myös "Diffuser"-verkkolehti, jonka mukaan se kuulostaa lähinnä rönsyilevältä versiolta yhtyeen ”Wonderwall”-kappaleesta, ja kommentoi sen säkeistöjen olevan vaikeaselkoisia.


title: D’You Know What I Mean?

text: ”D’You Know What I Mean?” nousi listaykköseksi Britanniassa, Irlannissa, Suomessa, Espanjassa sekä Kanadassa ja ylsi viiden joukkoon Ruotsissa, Norjassa ja Uudessa-Seelannissa. Single oli Oasiksen ensimmäinen ja ainoa listaykkönen Suomen virallisella listalla. Kotimaassaan Britanniassa se myi yhteensä yli 745 000 kappaletta ja sai platinalevyn. ”D’You Know What I Mean?” oli Britannian singlelistalla yhteensä 25 viikkoa, ja se oli vuoden 1997 loppuun mennessä vuoden 12. myydyin single.


title: D’You Know What I Mean?

text: Kappaleen musiikkivideo oli vuoden 1998 Brit Awards -gaalassa parhaan musiikkivideon palkinnon ehdokas, mutta palkinnon sai popyhtye All Saints kappaleellaan ”Never Ever”. Vuonna 2010 brittiläinen XFM-radiokanava sijoitti sen 849. parhaaksi kappaleeksi listallaan kaikkien aikojen tuhannesta parhaasta kappaleesta. Lokakuussa 2011 brittiläinen musiikkilehti "NME" valitsi ”D’You Know What I Meanin?” sijalle 77. listallaan, joka sisälsi 150 parasta kappaletta vuosilta 1996–2011.


title: D’You Know What I Mean?

text:
Kaikki kappaleet säveltänyt ja sanoittanut Noel Gallagher, ellei toisin mainita.
Lähteet:


title: D’You Know What I Mean?

text: Lähde:


title: Kapteeni Haddock

text: Kapteeni Archibald Haddock () on belgialaisen sarjakuvataiteilijan Hergén piirtämissä ja käsikirjoittamissa Tintti-sarjakuvissa esiintyvä fiktiivinen henkilö.


title: Kapteeni Haddock

text: Hergé esitteli kapteeni Haddockin ensimmäisen kerran ilmestymisjärjestyksessä yhdeksännessä Tintti-kertomuksessa, vuosina 1940–1941 julkaistussa "Kultasaksisessa ravussa". Ensiesiintymisessään Haddock oli alkoholisti ja melko yksinkertainen kauppalaiva "Karaboudjanin" kapteeni, jonka Tintti yllättäen kohtasi paetessaan perämies Allanin johtamilta "Karaboudjanin" miehistön jäseniltä. Tintti kertoo hänelle, että Allan käyttää laivaa oopiumin salakuljetuksen, minkä jälkeen kaksikko pakenee "Karaboudjanilta". Haddock esiintyy koko lopputarinan ajan Tintin seuralaisena, ja vaikka Haddockin aggressiiviset juoppohulluuskohtaukset aiheuttavatkin jatkuvasti vaikeuksia Tintille, tarinan edetessä Haddock kuitenkin ystävystyy kumppaninsa kanssa.


title: Kapteeni Haddock

text: Haddock oli alun perin tarkoitettu pelkäksi kertakäyttöhahmoksi, mutta Hergé ymmärsi ilmeikkään ja kompleksisen hahmon tarjoamat mahdollisuudet ja päätti tehdä hänestä Tintti-sarjakuvien vakiohahmon. Haddockin roolin korostuminen kuitenkin johti siihen, että Hergé pienensi Tintin Milou-koiran roolia: se ei enää ollut entiseen tapaan huomion keskipisteenä eikä keskustellut isäntänsä kanssa tai kommentoinut tapahtumien kulkua.


title: Kapteeni Haddock

text: "Kultasaksisen ravun" jälkeen kapteeni Haddockin seuraava esiintyminen oli "Salaperäisessä tähdessä", jossa hän oli vielä pelkkä sivuhenkilö. "Salaperäisen tähden" ilmestymistä seurasivat "Yksisarvisen salaisuus" ja sen suora jatko-osa "Rakham Punaisen aarre", joissa Haddock muotoutuu aikaisempia esiintymisiään keskeisemmäksi hahmoksi. Molemmissa tarinoissa myös Haddockin hahmon luonne kehittyy aikaisempaa neuvokkaammaksi ja nokkelammaksi, ja niissä myös esitellään hänen 1700-luvulla elänyt esi-isänsä, kavaljeeri François De Hadoque. "Rakham Punaisen aarteen" lopussa professori Tuhatkauno ostaa huutokaupasta Haddockille kapteenin esi-isille kuuluneen Moulinsartin linnan, minkä jälkeen Haddock vetäytyy eläkkeelle ja siirtyy viettämään ylellistä kartanonherran elämää linnan kellarista löytyneen merirosvo Rakham Punaisen aarteen turvin. Myöhemmissä tarinoissa Moulinsartin linnasta kehkeytyykin yksi Tintti-sarjakuvien tärkeimmistä tapahtumapaikoista, erityisesti "Castafioren koruissa", jonka kaikki tapahtumat sijoittuvat Moulinsartin alueelle.


title: Kapteeni Haddock

text: "Rakham Punaisen aarteen" loppuratkaisusta huolimatta kapteeni Haddock kuitenkin päättää jatkaa seikkailuitaan Tintin ja Miloun kanssa, ja tarinoiden edetessä hänelle kehittyy epäitsekkäitä ja jopa sankarillisia piirteitä. Hergén viimeiseksi jääneessä Tintti-albumissa, "Tintti ja Picarot", Haddockista on tullut jo niin keskeinen hahmo, että hän on itse asiassa tarinan ensimmäisen puoliskon varsinainen protagonisti.


title: Kapteeni Haddock

text: "Tintti ja Picaroissa" (1976) mainitaan ensi kertaa Haddockin etunimeksi Archibald. Hahmon sukunimen Hergé oli napannut koljan englanninkielisestä nimestä. Hänen vaimonsa oli tarjoillut hänelle koljaa kuvaillen sitä: "Se on alakuloinen englantilainen kala – "haddock"."


title: Kapteeni Haddock

text: Vaikka Haddock onkin Tintin luotettu kumppani, hänen maailmankuvansa on paljon kyynisempi kuin optimistisella Tintillä. Haddock suhtautuu toisinaan epäluuloisesti Tintin naiiviin hyväntahtoisuuteen ja hänellä on tapana kommentoida sarkastisin lausahduksin Tintin idealismia. Haddock ei ole yhtä seikkailunhaluinen eikä yleensä lähde seikkailemaan vapaasta tahdostaan, vaan joutuu niihin kumppaniensa tai ympäristön vaikutuksesta. Albumissa "Tintti ja Picarot" asetelma on kuitenkin vaihtunut, sillä Haddock lähtee vapaaehtoisesti San Theodorosin banaanitasavaltaan ja tarinassa idealistisen ajattelutapansa menettänyt Tintti jää Moulinsartin linnaan. Useimmissa tarinoissa Haddockin sarkasmi ja inhimilliset piirteet toimivat vastapainona Tintin hyväntahtoisuudelle ja sankaruudelle. Melko karskista ulkomuodostaan ja kielenkäytöstään huolimatta Haddockilla on yllättävän hyvä yleissivistys, mikä ilmenee esimerkiksi hänen sanomisissaan usein esiintyvistä historiallisista viittauksista.


title: Kapteeni Haddock

text: Haddock on epäonnekas ja altis erilaisille onnettomuuksille, minkä vuoksi hän on tarinoiden aikana muiden muassa venähdyttänyt nilkkansa, polttanut partansa nukahdettuaan piippunsa päälle, joutunut Abdullahin erilaisten pilojen kohteeksi, saanut voimakkaan salamaniskun puhelimen välityksellä sekä useita kertoja kompastunut, kaatuillut ja törmäillyt muihin hahmoihin ja erilaisiin esineisiin. Haddock inhoaa Khemedin emiiri Ben Kalish Ezabin ilkikurista Abdullah-poikaa sekä diivamaista oopperalaulaja Bianca Castafiorea, koska Haddockin mielestä Castafioren lauluääni muistuttaa häntä ”pyörremyrskystä, johon hän joutui Länsi-Intian merillä aikanaan”. Castafiore itse ei ikinä muista Haddockin nimeä, koska heidän kohdatessaan ensi kerran Haddock änkytti pahasti: tämän vuoksi Castafiore on kutsunut kapteenia muiden muassa ”Bardockiksi”, ”Karbockiksi” ja ”Harrockiksi”. Myös huonokuuloinen professori Tuhatkauno sekä epäpätevät Dupont ja Dupond saavat toisinaan Haddockin menettämään malttinsa.


title: Kapteeni Haddock

text: Haddock on alkoholisti ja pitää erityisesti Loch Lomond -merkkisestä viskistä. "Kultasaksisessa ravussa" "Karaboudjanin" petollinen perämies Allan käytti hyväksi Haddockin taipumusta juopotteluun juottamalla hänelle viskiä, jolloin Haddock pysyi jatkuvasti humalassa ja Allan kykeni pitämään ylintä määräysvaltaa laivalla. Myöhemmissäkin tarinoissa Haddockin juominen säilyy alkoholistityyppisenä, vaikka hän ei enää juo jatkuvasti eikä yleensä saa "Kultasaksisen ravun" juoppohulluuskohtauksia. Matkalla Kuuhun humalainen Haddock kuitenkin keksii palata omin päin takaisin Maahan ja poistuu aluksesta.


title: Kapteeni Haddock

text: "Salaperäisessä tähdessä" Haddock on "Antialkoholistimerimiesunionin" puheenjohtaja, mutta tästä huolimatta Haddock jatkaa juomistaan ja tarinan lopussa huolestuu, koska viski on loppunut laivalta. Albumissa "Tintti ja Picarot" Haddock joutuu vastentahtoisesti luopumaan alkoholijuomien nauttimisesta, sillä professori Tuhatkauno on salaa syöttänyt hänelle pillereitä, jotka saavat Haddockin mielestä alkoholin maistumaan vastenmieliseltä.


title: Kapteeni Haddock

text: Haddock on tunnettu laajasta ja omaperäisestä haukkumasanastostaan. Hahmon ensiesiintymisen aikoihin Tintti-sarjoja julkaistiin katolisessa lastenlehdessä, johon oikeat kirosanat eivät olisi olleet soveliaita. Hergé kuitenkin halusi esittää Haddockin tyypillisenä merimiehenä, joihin liitetään ruokoton kielenkäyttö, joten hän keksi käyttää haukkumasanoina omituisia tai vaikeita sanoja, jotka olisivat myös lapsille sopivia. Hergé kertoi saaneensa ajatuksen kuultuaan kadulla kahden ohikulkijan kiistelevän politiikasta, kunnes toinen heistä alkoi haukkua keskustelukumppaniaan ja nimitti häntä ”rauhanpamfletiksi”.


title: Kapteeni Haddock

text: Haddockin haukkumasanasto esiteltiin ensimmäisen kerran jo hahmon ensiesiintymisessä "Kultasaksisessa ravussa". Kun Tintti ja Haddock joutuvat Saharan autiomaassa beduiinien hyökkäyksen kohteeksi, tulitaistelun aikana Haddockin viskipullo rikkoutuu ja kapteeni saa valtavan raivokohtauksen. Hän juoksee beduiineja päin ja nimittää heitä muiden muassa ”rupikonniksi”, ”mattokauppiaiksi”, ”dipsomaaneiksi”, ”ektoplasmoiksi” ja ”nieriäisiksi”. Hergé itse piti kohtauksesta ja päätti säilyttää Haddockin haukkumasanaston, jota hän kartutti muun muassa lukemalla sanakirjoja.


title: Kapteeni Haddock

text: Tintti-albumeissa Haddock usein jostakin syystä raivostuu ja alkaa käyttää omalaatuisia haukkumasanoja, kuten ”absolutisti”, ”bassibasuukki”, ”putkisierainlepakko”, ”satraappi” ja ”troglodyytti”. Haukkumasanastoon kuuluu myös omaperäisiä sanayhdistelmiä ja lauseita, kuten ”analfabeettien kruunaamaton kuningas”, ”puhvelinihrassa käristetty kermaleivos”, ”brontosauruksen sivupersoona” ja ”logaritmin hännänhuippu”. Kapteenin käyttämiä haukkumasanoja lienee yhteensä yli sata erilaista, ja Tinttien suomenkielisissä versioissa niitä ovat kääntäneet Jukka Kemppinen sekä Heikki ja Soile Kaukoranta.


title: Igbon kieli

text: Igbo eli ibo on noin 18 miljoonan ihmisen puhuma nigeriläiskongolainen kieli. Puhujat, jotka pääosin ovat igboja, asuvat entisen Biafran alueella, Nigeriassa. Nigerialaisista noin 18 prosenttia puhuu igboa äidinkielenään, mikä tekee tästä maan kolmanneksi suurimman kielen, hausan ja joruban jälkeen. Yhdessä näiden kielten kanssa igbolla on Nigeriassa erikoisasema, jonka perusteella sitä opetetaan koulussa myös muille kuin igboille.


title: Igbon kieli

text: Igboa on kirjoitettu latinalaisilla aakkosilla vuodesta 1900 lähtien.


title: Igbon kieli

text: Igbo on tonaalinen kieli, jossa tavujen äänenkorkeus vaikuttaa sanan merkitykseen. Igbossa on kaksi äänenkorkeutta: matala ja korkea. Äänenkorkeuden merkitsemiseen ei ole vakiintunutta käytäntöä, usein sitä ei merkitä lainkaan.


title: Igbon kieli

text: Kieli jakautuu useisiin murteisiin, joista kaikkien puhujat eivät aina kykene ymmärtämään toisiaan. Tämä vaikeutti aikoinaan yhteisen kirjakielen luomista.


title: Igbo

text: Igbo eli ibo voi tarkoittaa:


title: Paavo Rintala

text: Paavo Rintala (20. syyskuuta 1930 Viipuri – 8. elokuuta 1999 Kirkkonummi) oli suomalainen kirjailija, jonka tuotantoon kuuluu näytelmiä, kuunnelmia ja romaaneja.


title: Paavo Rintala

text: Rintala pohtii kirjoissaan suuria perusasioita: totuutta, pyhyyttä, kauneutta. Ensimmäisissä kirjoissa korostuu uskonnollinen pohdiskelu. Rintalan "Sissiluutnantti" herätti kirjasodan, sillä siinä kerrottiin lottien tarjonneen seksipalveluita ja kenraalien tapattaneen miehiään turhautuneisuuttaan.


title: Paavo Rintala

text: Paavo Rintala on saanut kirjallisuuden valtionpalkinnon vuosina 1956, 1963, 1966, 1972, 1973 ja 1991 sekä Runeberg-palkinnon vuonna 1994.


title: Paavo Rintala

text: Maatalousteknikko Otto Adiel Rintalan ja sairaanhoitaja Aino Amalia Nikulan perhe asui Antreassa. Paavo-poika syntyi Viipurissa. Rintala lähti äitinsä kanssa talvisodan alta evakkoon. Isä kuoli talvisodassa Vuosalmen taistelussa 12. maaliskuuta 1940, ja Rintala jäi äitinsä, enonsa ja mummonsa kanssa asumaan Ouluun. Keväällä 1941 he muuttivat Raksilaan tilavampaan asuntoon, enoa lukuun ottamatta. Raksilan kaupunginosa sodanaikaisine poikaporukoineen näkyykin hänen yhdessä tunnetuimmassa teoksessaan Pojat. Mikko Niskanen ohjasi 1962 kirjan pohjalta samannimisen menestyselokuvan, jossa erityisesti nuori Vesa-Matti Loiri kunnostautuu Jaken roolissa.


title: Paavo Rintala

text: Rintala pääsi oppilaaksi Oulun lyseoon 1942 ja pääsi ylioppilaaksi 1951. Syksyllä hän aloitti varusmiespalveluksen, kävi reserviupseerikoulun ja yleni vänrikiksi. Palveluksen jälkeen hän opiskeli Helsingin yliopistossa teologian lisäksi kirjallisuutta ja valtiotieteitä. Opinnot keskeytyivät kuitenkin parin vuoden päästä. Presidentti Kekkosen pyynnöstä hän aloitti vuonna 1969 Suomen rauhanpuolustajien puheenjohtajana. Tässä tehtävässä hän pysyi vuoteen 1984, jolloin erosi.


title: Paavo Rintala

text: Rintala avioitui Lauri Pihkalan tyttären Railin kanssa 1955. He saivat neljä tytärtä. Vuonna 1960 he muuttivat asumaan Kirkkonummelle. Vuonna 1965 Rintalat rakensivat Kirkkonummen Abramsbyhyn omakotitalon, joka sai nimen Päiväaho. Varsinaista asuinrakennusta täydensi kaksi vuotta myöhemmin käyttöön otettu tuparakennus, jossa Paavo Rintala ja hänen pianonsoitonopettajavaimonsa työskentelivät. Päiväahossa kirjailija asui kuolinvuoteensa 1999 saakka. Hänet on haudattu Hietaniemen hautausmaan Taiteilijainmäelle.


title: Paavo Rintala

text: Rintalan kuoleman jälkeen hänen omaisensa lahjoittivat kirjailijan työhuoneen irtaimiston Oulun kaupungille. Oulun kaupunginarkistoon (Kansankatu 55 A) sisustettiin "Kirjailija Paavo Rintalan työhuone", joka avattiin yleisölle Paavon päivänä 25.1.2006. Vaikka huone ei olekaan kooltaan ja muodoltaan tarkka kopio Päiväahossa olleesta työhuoneesta, antaa se oivan kuvan kirjailijan työympäristöstä.


title: Igbot

text: Igbot eli ibot ovat pääasiassa Nigeriassa elävä etninen ryhmä, johon kuuluu joitakin kymmeniä miljoonia afrikkalaisia. Heitä on noin 15 prosenttia Nigerian väestöstä sekä monia kamerunilaisia. Myös heidän puhumansa kieli on nimeltään igbo eli ibo.


title: Igbot

text: Nigerian igboista suurin osa asuu Abian, Anambran, Ebonyin, Enugun ja Imon osavaltioissa (yli 90% väestöstä kussakin) sekä myös Deltan ja Riversin osavaltioissa (noin 40% väestöstä kummassakin).


title: Igbot

text: Vuonna 1966 hausaväestön muslimit aloittivat kristittyjen igbojen massamurhaamisen, joka johti igbojen karkaamista kotimaastaan itään, jossa heidän kansansa oli etnisistä ryhmistä runsaslukuisin.


title: Kulmakarvat

text: Kulmakarvat ovat sarja karvoja, jotka kasvavat silmäkuopan yläpuolella olevassa luisessa harjanteessa ihmisillä ja useimmilla muillakin nisäkkäillä. Kulmakarvat suojaavat silmää hieltä ja vedeltä. Ihmisellä kulmakarvoja on noin 500.


title: Kulmakarvat

text: Kulmakarvojen tehtävä on suojata silmää esimerkiksi hieltä ja sateelta ohjaamalla ne silmien ohi. Niitä voi käyttää myös ilmehtimiseen.


title: Kulmakarvat

text: Ihmisellä on yhteensä 500, ehkä jopa 1 100 kulmakarvaa. Kulmakarvat uusiutuvat kokonaan noin neljässä kuukaudessa.


title: Kulmakarvat

text: Joillakin ihmisillä kulmakarvat ovat kasvaneet yhteen. Länsimaissa on yleensä suosittu pitää rakoa kulmakarvojen välissä, mutta joissakin Aasian maissa yhteen kasvaneet kulmakarvat ovat olleet arvostettuja.


title: Kulmakarvat

text: Kulmakarvat kasvavat hitaammin ja jäävät lyhyemmiksi kuin hiukset, sillä niiden kasvukausi on vain neljä kuukautta. Muihin ihokarvoihin verrattuna niiden kasvu riippuu vähemmän ihmisen hormonitoiminnasta. Kulmakarvojen karvatupet ovat herkkiä vammoille, joiden seurauksena kulmakarvat saattavat joskus lakata kokonaan kasvamasta.


title: Kulmakarvat

text: Kulmakarvoja on kaunisteltu aikojen saatossa eri tavoin. Kulmakarvoja tummennettiin yleisesti jo muinaisessa Egyptissä ja Babyloniassa. Kreikassa naiset käyttivät joskus tekokulmakarvoja, joita tehtiin vuohen karvoista. Roomalaiset naiset nyppivät kulmakarvojaan muotoillakseen niitä. Bysantin naisilla oli joskus tapana nyppiä kulmakarvansa suoraan linjaan ja maalata niiden alle musta viiva. Keskiajan Euroopassa naiset ajelivat usein kaikki kulmakarvansa, sillä ihanteena oli korkea otsa. Myös Kiinassa, Intiassa, Lähi-idässä ja muissa osissa Aasiaa kulmakarvojen nyppiminen on ollut suosiossa. Japanissa naiset ovat harrastaneet kulmakarvojen muotoilua. 1900-luvulta lähtien kulmakarvamuodit ovat länsimaissa vaihdelleet tuuheasta kapeaan. 1920-luvulla muodissa olivat kapeat kulmakarvat, minkä on arveltu johtuneen niiden ilmeikkyydestä elokuvissa. 1940-luvulla luonnollisemmat kulmakarvat palasivat naisilla jälleen muotiin. Seuraavina vuosikymmeninä tyylit vaihtelivat puoleen ja toiseen, mutta 1980-luvulla isot kampaukset tulivat muotiin ja sen myötä tuuheat kulmakarvatkin.


title: Kulmakarvat

text: Kulmakarvoja voidaan trimmata nyppimällä, kemiallisesti, vahalla tai elektrolyysillä. Ne voidaan myös nyppiä kokonaan pois, jolloin tilalle voidaan piirtää halutun muotoiset kulmat esimerkiksi meikkikynällä – se oli suosittua ensi kertaa 1960-luvulla. Nykyisin suosittuja ovat myös kulmalävistykset ja tatuoinnin kaltainen kestovärjäys.


title: Kulmakarvat

text: Maailman pisimmät kulmakarvat on mitattu japanilaiselta Sumito Matsumuralta, 18,1 senttimetriä.


title: Yöhaikara

text: Yöhaikara ("Nycticorax nycticorax") kuuluu laajimmalle levinneisiin haikaroihin. Nimensä mukaisesti tämä kosteikkolintu on aktiivisimmillaan öisin. Yöhaikara sopeutuu monenlaisiin oloihin ja etsii syötävää yhtä lailla syrjäisillä puustoisilla soilla ja merenrannoilla kuin riisipelloilla ja tekojärvilläkin. Sen elinikä on enintään 16 vuotta


title: Yöhaikara

text: Yöhaikaran pituus on 56–65 senttiä, siipiväli 105–112 senttiä ja paino 525–800 grammaa.


title: Yöhaikara

text: Yöhaikaralla on musta-harmaa selkä ja valkoinen mahanseutu ja kaula. Lisäksi sillä on musta päälaki josta lähtee pitkä valkea töyhtö, jolla suuri merkitys soidinmenoissa. Nokka on väriltään musta.


title: Yöhaikara

text: Yöhaikaraa tavataan trooppisilla seuduilla ja lauhkean vyöhykkeen lämpimissä osissa laajalla alueella ympäri maailmaa. Euroopassa yöhaikaran esiintyminen on hyvin laikuttaista. Suomessa satunnainen vierailija.


title: Yöhaikara

text: Yöhaikara elää rannikkoseuduilla, järvillä, lammilla, joilla, kosteikoilla ja suo- ja mangrovealueilla, eli aina veden läheisyydessä.


title: Yöhaikara

text: Yöhaikara syö kaloja, sammakoita, kilpikonnia, liskoja, linnunmunia ja -poikia, nilviäisiä ja hyönteisiä.


title: Richie Ramone

text: Richie Ramone (oik. Richard Reinhardt, s. 11. elokuuta 1957) toimi Ramones-yhtyeen rumpalina vuosina 1983–1987.


title: Richie Ramone

text: Richie soitti kolmella albumilla ("Too Tough to Die", "Animal Boy" ja "Halfway to Sanity") ja noin 500 konsertissa. Hän myös kirjoitti yhtyeen kappaleen ”Somebody Put Something in My Drink”.


title: Richie Ramone

text: Richie erosi yhtyeestä vuonna 1987. "End Of The Century" -elokuvassa hän ilmoittaa syyksi sen ettei hän ollut Ramone kuin keikoilla, muulloin hän oli ulkopuolinen rumpali. Hän ei myöskään saanut itsensä mukaan tarpeeksi rahaa paidoista. Richien lähdettyä yhtyeestä Ramonesin rumpalina toimi Elvis Ramone, joka kuitenkin erotettiin yhtyeestä kahden keikan jälkeen samana vuonna ja rumpaliksi palasi Ramonesissa vuosina 1978-1983 soittanut Marky Ramone. Richie Ramone julkaisi ensimmäisen sooloalbuminsa "Entitled" lokakuussa 2013. Richie tunnetaan eläinten oikeuksia puolustavana ihmisenä.


title: Jättiläiskilpikonnat

text: Jättiläiskilpikonnat ovat "Geochelone"-sukuun kuuluvia kilpikonnia. Niistä tunnetuimmat ovat Galápagossaarten jättiläiskilpikonnat ("Geochelone nigra"). Se voi elää 200-vuotiaaksi ja painaa jopa 250 kiloa. Galápagosin lisäksi jättiläiskilpikonnia tavataan esimerkiksi Madagaskarilla. Jättiläiskilpikonnien kuori on erittäin kova, mutta ne ovat hyvin hidasliikkeisiä. Siksi ne olivatkin helppoa saalista kivääreillä varustetuille eurooppalaisille, jotka saapuivat niiden elinalueille. Nykyään suurin osa jättiläiskilpikonnalajeista on uhanalaisia.


title: Kattohaikara

text: Kattohaikara ("Ciconia ciconia") on kattohaikaroiden heimoon kuuluva lintulaji. Suuressa osassa Eurooppaa kattohaikaraan suhtaudutaan myötämielisesti, ja paikoin haikaraa pidetään jopa hyvän onnen tuojana. Sen vanha suomenkielinen nimitys oli "valkea tuonenkurki". Nykyisen nimensä mukaisesti kattohaikara pesii usein katoilla. Kansanperinteessä niiden kerrotaan tuovan ihmisille vauvoja silkkinyyteissä.


title: Kattohaikara

text:
Kattohaikaran pituus on 100–110 cm, siipiväli 195–215 cm ja paino 2,3–4,4 kg. Se on lähes kokonaan valkoinen, ainoastaan siipisulat ovat mustat. Lisäksi haikaralla on pitkä punainen nokka ja jalat. Jalat ovat pitkät ja muihin haikaroihin verrattuna tukevat.
Kattohaikara pesii Euroopassa, Länsi-Aasiassa sekä paikoin Afrikassa. Useimmat yksilöt talvehtivat Afrikassa Saharan eteläpuolella. Yksi alalaji elää Turkestanissa ja talvehtii Iranissa ja Intiassa. Suomessa säännöllinen vieras pääosin keväällä maan eteläosissa. Voimakkaat pitkäaikaiset etelänpuoleiset virtaukset huhti-toukokuussa tuovat Suomeen kattohaikaroita Virosta ja Venäjältä. Vuosittain tavataan joistain kymmenistä jopa neljään sataan kattohaikaraa.


title: Kattohaikara

text: Suomessa ensimmäinen onnistunut kattohaikaran pesintä todettiin vuonna 2015 Koskella Tl. Toukokuussa 2015 haikara pesi pylvään päähän rakennettuun pesään. Ensimmäinen kuoriutunut poikanen havaittiin juhannuksena. Poikasia kuoriutui kolme, mutta yksi kuoli, ja emo heitti sen pois pesästä. Birdlife Suomi ja Ylen Turun toimitus järjestivät nimikilpailun, ja rengastuksen yhteydessä poikaset saivat nimikseen Kinttu ja Kontti.


title: Kattohaikara

text: Rannikot, järvien, jokien ym. vesistöjen rannat, kosteikot ja pellot, niityt ja asutetut seudut.


title: Kattohaikara

text: Kattohaikara on sukukypsä neljän vuoden iässä. Emo munii 1–5 munaa pesään, joka usein sijaitsee katolla, mutta lintu kelpuuttaa pesäpaikakseen myös tornit, puhelinpylväät ja puut.


title: Kattohaikara

text: Haikaroille tehdään myös tarkoituksella pesäkehikkoja, koska kattohaikaran uskotaan tuovan onnea taloon.


title: Kattohaikara

text: Kattohaikaran ravintoon kuuluvat sammakot, matelijat, pienet nisäkkäät, kalat, madot ja hyönteiset.


title: 203/50 VC

text: 203/50 VC (203 millimetrin 50 kaliiperin merikanuuna mallia Vickers Canetin lavetilla) on suomalainen nimi kaliiperiltaan 203 millimetrin tykille, joka oli Vickersin 203/50 V -tykki Canetin lavetilla. Putken pituus oli 50 kaliiperia.


title: 203/50 VC

text: 203/50 VC:n putken, mikä oli sama kuin 203/50 V:n, pituus oli 10 200 millimetriä. Tykin kokonaispaino kilpineen oli 27 500 kilogrammaa. Tykin kantama oli 28 kilometriä.


title: 203/50 VC

text: Obuhovin terästehdas kehitti 203/50 VC:n Vickersin 1900-vuosikymmenellä kehittämästä 203/50 V -tykistä Pietari Suuren merilinnoituksen tarpeisiin. Osa tykin osista tuli Vickersiltä.


title: 203/50 VC

text: Suomen itsenäistyttyä yksi 203/50 VC jäi maahan ehjänä venäläisten poistuttua. Se sijoitettiin Mäkiluotoon 1930-luvulla. Tykki evakuoitiin jatkosodan jälkeen asevarikolle Moskovan välirauhan mukaan. Tykki sijoitettiin Miessaareen 1963. Se hylättiin 1982 ja tykki kuuluu nykyään Sotamuseon kokoelmaan.


title: Andy Bell (laulaja)

text: Andrew Ivan ”Andy” Bell (s. 25. huhtikuuta 1964 Peterborough, Englanti) on brittiläisen synthpop-yhtye Erasuren laulusolisti.


title: Andy Bell (laulaja)

text: Vuonna 1985 Depeche Moden ja Yazoon taakseen jättänyt Vince Clarke haki lehti-ilmoituksella laulajaa uuteen projektiinsa. Numerolla 41 auditioinut Bell tuli valituksi ja saman vuoden syyskuussa Clarken ja Bellin muodostama synthpop-yhtye Erasure julkaisi ensimmäisen singlensä ”Who Needs Love Like That”. Vuoteen 2007 mennessä Erasure on myynyt yli 14 miljoonaa äänitettä maailmanlaajuisesti.


title: Andy Bell (laulaja)

text: Laulajauransa ohella Bell on osallistunut lukuisiin AIDS- ja HIV-tutkimusta tukeviin hyväntekeväisyyskampanjoihin ja 14. joulukuuta 2004 hän tiedotti julkisuuteen olleensa vuodesta 1998 tietoinen omasta HIV-positiivisuudestaan.


title: Andy Bell (laulaja)

text: Bell julkaisi sooloalbumin "Electric Blue" vuonna 2005.


title: Andy Bell

text: Andy Bell voi tarkoittaa ainakin seuraavia henkilöitä:


title: Behemoth

text:
Behemoth on puolalainen, vuonna 1991 perustettu extreme metal -yhtye. Behemothilla on ollut tärkeä rooli puolalaisen underground metalin synnyssä. Ennen 2000-lukua Behemoth soitti black metalia pakanallisilla aiheilla, mutta albumillaan "Satanica" (1999) yhtye siirtyi nykyiseen ilmaisuunsa lisäten musiikkiinsa death metal -elementtejä ja vaikutteita Lähi-idän musiikista. Yhtyeen sanoitukset käsittelevät okkultismia, pakanallisuutta, antikristillisyyttä ja muinaisia uskontoja. Yhtyeen suosiosta kertoo, että sen albumi "Evangelion" (2009) nousi Puolan albumilistan ykköseksi.
 Studioalbumit VHS


title: Behemoth

text: DVD


title: Nukkevaltio

text: Nukkevaltio on valtio, joka on näennäisesti itsenäinen, mutta joka tosi asiassa on riippuvainen ulkoisista valtioista tai ulkoisesta valtiosta. Nukkevaltio on nimellisesti suvereeninen valtio, mutta sen tosiasiallinen määräysvalta on ulkoisen vallan alaisuudessa johtuen yleensä taloudellisista intresseistä.


title: Nukkevaltio

text: Nukkevaltio säilyttää itsenäisen valtion ulkokuoren kuten valtion nimen, lipun, kansallislaulun, perustuslain, lait ja moton, mutta todellisuudessa se on valtio, joka on toisen valtion elin, joka on luonut sen tai tukee kyseisen valtion hallitusta. Nukkevaltioita ei ole tunnustettu kansainvälisen oikeuden mukaan laillisiksi valtioksi .


title: Nukkevaltio

text: Keskiajalla oli olemassa vasallilvaltioita, jotka perustuivat valtakunnan hallinnon siirtämiseen kuninkaalta alemman luokan aatelismiehille. Kun Westfalenin rauhassa vuodelta 1648 perustettiin idea kansakunnasta, jossa itsemääräämisoikeus perustui enemmän maassa asuvien ihmisten näkökulmasta kuin aateliston jotka olivat lähinnä maanomistajia. Tämä termi on metafora, joka vertaa valtiota tai hallitusta nukkeen jota hallitaan ulkopuolelta nukketeatterin muodossa käyttäen naruja Ensimmäinen käytetty käsite "nukkehallitukselle" on vuodelta 1884, viitaten Egyptin kediivikuntaan joka oli aluksi Ottomaani valtakunnan ja myöhemmin Brittiläisen imperiumin vaikutuspiirissä.


title: Sarah Chang

text: Sarah Chang (s. 10. joulukuuta 1980 Philadelphia, Pennsylvania) on yhdysvaltalainen viulisti. Changin vanhemmat ovat Koreasta Yhdysvaltoihin muuttaneita muusikkoja. Hän sai ensimmäisen viulunsa 3-vuotiaana ja pääsi konservatorioon 7-vuotiaana. Hän konsertoi New Yorkin filharmonikkojen solistina ensi kerran 8-vuotiaana.


title: Sarah Chang

text: Sarah Chang on levyttänyt yksinomaan EMI Classics -levymerkille.


title: Sarah Chang

text: Sarah Chang on esiintynyt useita kertoja Suomessa, mm. Helsingin kaupunginorkesterin, Turun filharmonisen orkesterin ja Oulu Sinfonian solistina.


title: Sarah Chang

text: Sarah Chang on saanut useita merkittäviä huomionosoituksia. Vuonna 2004 hän sai Hollywood Bowl Hall of Fame -palkinnon sen kaikkien aikojen nuorimpana saajana ja World Economic Forum nimesi hänet vuonna 2008 "young global leaderiksi".


title: Rolls-Royce (automerkki)

text:
Rolls-Royce Motor Cars Limited on maailman arvostetuimpia automerkkejä. Rolls-Royce on tunnettu luksus-autoistaan. Se on saanut nimensä Sir Frederick Henry Roycelta, joka valmisti ensimmäisen, kymmenhevosvoimaisen autonsa vuonna 1904, sekä autokauppias-kilpa-ajajalta Charles Stewart Rollsilta.
Rolls-Royceja valmistaa Rolls-Royce Motor Cars, joka on BMW:n tytäryhtiö ja on vastannut Rolls-Royce-autoista vuodesta 1996.


title: Rolls-Royce (automerkki)

text: Autokauppias ja autonvalmistaja tapasivat 23. joulukuuta 1904, ja samana vuonna allekirjoitettiin Rollsin ja Roycen yhtiöiden välillä sopimus, jossa päätettiin kutsua kaikkia valmistettavia autoja nimellä Rolls-Royce ja näin Rolls-Royce-yritys perustettiin. Se, miksi yhtiön nimi on Rolls-Royce eikä Royce-Rolls, on vain sattumaa, koska nimijärjestys ratkaistiin arpomalla.


title: Rolls-Royce (automerkki)

text: 1990-luvun lopussa yhtiö ja sen tuotemerkit jaettiin monimutkaisten kauppojen seurauksena Volkswagenin ja BMW:n kesken. Vuoden 2003 jälkeen vain BMW saa käyttää tuotemerkkiä Rolls-Royce, kun taas Volkswagenin omistamilla entisillä Rolls-Royce-Bentley-tehtailla tehdään vain Bentley-merkkisiä autoja. BMW maksoi tuotemerkin ja RR-logon käyttöoikeudesta 40 miljoonaa puntaa.


title: Rolls-Royce (automerkki)

text: Autojen keulalla on kumartuvaa keijukaista esittävä "Spirit of Ecstasy" -veistos, joka on vanhimmissa malleissa hopeoitu, nykyisin nikkeliä.


title: Rolls-Royce (automerkki)

text: Rolls-Royce -autoja on tuotu Suomeen yksittäiskappaleina eri vuosikymmeninä. Yksittäisistä Suomeen tulleista Rolls-Royceista tunnetuimpia on valtionhoitaja, kenraali Gustaf Mannerheimin virka-autona toiminut, vuoden 1915 mallia oleva Silver Ghost. Vuonna 1970 Rolls-Royce Silver Shadow maksoi Suomessa 167 000 markkaa (218 000 euroa), kun esimerkiksi Chrysler New Yorkerin hinta oli 67 200 markkaa (81 200 euroa). Toisaalta Mercedes-Benz 600 Pullmanin hinnaksi ilmoitettiin samana vuonna 239 000 markkaa (288 000 euroa) Vuoden 1999 lopussa Suomessa oli rekisterissä 96 Rolls-Roycea, jotka edustivat vuosimalleja 1921–1992.


title: Ahjo (Kerava)

text: Ahjo on Keravan 5. kaupunginosa ja sijaitsee Lahdenväylän itäpuolella hieman yli kaksi kilometriä ydinkeskustasta itään. Alue koostuu Sorsakorven omakotitaloalueesta, Ahjon kerrostaloalueesta ja teollisuusalueesta. Kaupungonosan väkiluku oli 4 871 (2014).


title: Ahjo (Kerava)

text:
Alueen vanhoihin taloihin kuuluvat Koukkutien 1970-luvulla rakennetut julkisrahoitteiset VVO:n ja kaupungin kerrostalot ja Ratatien sekä Koukkutien vanha omakotitaloalue. Sorsakorven omakotitaloelue valmistui 1990-luvulla. Terästien varressa on vanha teollisuusalue. Kerrostaloalueella on useita VVO:n, kaupungin ja yksityisten omistamia kerrostaloja Koukkutiellä ja Terästiellä. Uusia taloja rakennetaan Terästien ja Ahjonsillan kupeeseen. Alueella on myös laajoja rakennettuja puistoalueita.
Autolla liikenneyhteydet Ahjoon ovat hyvät Helsingin ja Lahden suunnalta Lahdenväylää pitkin. Myös joukkoliikenneyhtydet ovat kohtuulliset. Talviaikataulukautena vuoroväli Terästien varteen ja Sorsakorpeen on arkisin ruuhka-aikoina noin 10–20 minuuttia, päivisin ja iltaisin 30 minuuttia ja viikonloppusin 60 minuuttia. Kesäkautena vuoroväli arkisin on 30 minuuttia ja viikonloppuisin 60 minuuttia.


title: Ahjo (Kerava)

text: Ahjon joukkoliikennetarjontaa hoitavat Keravan sisäinen linja 5 Mattilanpuisto–Sorsakorpi, linja 738 Mattilanpuisto–Helsinki ja linja 633N Helsinki-Korso-Sorsakorpi. Porvoonkatua pitkin radan toisella puolella kulkevat sisäinen linja 8 Terveyskeskus–Kaskela (Kytömaan kautta) ja linja 985 Keravan asema–Nikkilä.


title: Ahjo (Kerava)

text: Linjojen 738 ja 975 K-vuorot tarjoavat yhteyden Sipoon Bastukärrin työpaikka-alueelle. Lisäksi talviaikataulukautena kulkee arkisin ruuhka-aikoina linja 975B Sorsakorpi–Keravan asema. Linja 633N kulkee viikonloppuöisin ja -aamuisin sekä sunnuntai-iltoina tarjoten yhteyden Tuusulanväylän suuntaan ja Korso–Koivukylä-alueelle. Linja 738 tarjoaa nopean vaihdottoman yhteyden Lahdentien kautta Helsinkiin.


title: Ahjo (Kerava)

text: Linja-autojen aikataulut ovat pääsääntöisesti sovitettu Helsinkiin/Helsingistä kulkevien nopeiden R/H/Z-junien aikataulujen kanssa tarjoten vaihtoyhteyden Keravan asemalla. Bussit myös tarvittessa odottavat myöhässä kulkevaa junaa, jotta liityntäyhteys junasta bussiin toimisi.


title: Pääsiäispupu

text: Pääsiäispupu tai pääsiäisjänis on kuvitteellinen jänis, joka tuo lapsille suklaamunia pääsiäisen aikaan monissa Länsi-Euroopan kulttuureissa ja Australiassa. Munia piilottava myyttinen eläin ei ole kaikkialla jänis: Sveitsissä munat tuo käki, ja Saksan joissakin osissa kettu, haikara tai hanhi.


title: Pääsiäispupu

text: Pääsiäisjäniksessä heijastuu esikristillinen "Ostarâ", ja hedelmällisyysmyytti. Jänishän on tunnettu nopeasta lisääntymissyklistään. Pääsiäismuna liittyy tiiviimmin kristillisen mytologiaan, mutta molemmilla on yhteys kevääseen ja kuolema-elämä -vastakkainasetteluun kevään kynnyksellä.


title: Pääsiäispupu

text: Saksan Münchenissä oli Pääsiäispupumuseo.


title: Augsburg

text: Augsburg on yliopisto- ja korkeakoulukaupunki Baijerin lounaisosassa, eteläisessä Saksassa. Noin 284 000 asukkaallaan se on Baijerin kolmanneksi suurin kaupunki ja Etelä-Saksan merkittävimpiä kauppa- ja teollisuuskeskuksia. Augsburg on Schwabenin hallintopiirin keskuskaupunki.


title: Augsburg

text: Augsburg sijaitsee Lech- ja Wertach-jokien varrella Alppien etumaassa noin 50 kilometriä luoteeseen Münchenistä. Kaupungin historia käsittää koko kristillisen ajanlaskun. Augsburg oli vapaa valtakunnankaupunki vuodesta 1276 vuoteen 1806.


title: Augsburg

text: Vehreydestään tunnetun Augsburgin kaupunginmetsä ("Augsburger Stadtwald") on 21,5 km²:n laajuinen. Lännessä Augsburg rajautuu 1 175 km²:n laajuiseen luonnonpuistoon ("Naturpark Augsburg-Westliche Wälder"). Kaupungin alueella virtaa kolme jokea: Lech, Wertach ja Singold. Kanaaleita on runsaasti, suurin osa niistä kulkee vanhankaupungin eli Lechviertelin halki. Siltoja Augsburgissa on noin 500.


title: Augsburg

text: Augsburgin ilmasto on vaihteleva. Kaupunki sijaitsee kostean atlanttisen meri-ilmaston ja kuivan mannerilmaston välialueella. Kaupungin ilmastoon vaikuttavat ennen kaikkea Alppien vuoristo sekä Tonava. Luminen kausi kestää yleensä tammikuusta maaliskuun puoleen väliin, Augsburg on Münchenin jälkeen Saksan lumisin kaupunki. Alkukesät ovat usein sateisia, kun taasen keskikesästä alkusyksyyn on kuivia jaksoja. Syksyisin on usein sumuista. Föhntuuli tuo läpi vuoden etelästä lämpimiä ja kuivia ilmavirtauksia Alppien yli. Tähän ilmiöön liittyy kuuluisa Baijerin sinitaivas ("bayerisch-blaue Himmel") ja sen myötä erittäin hyvä näkyvyys. Rajuilmat ovat yleisiä ja saattavat aiheuttaa tulvia.


title: Augsburg

text: Vuoden keskilämpötila on 8,4 °C. Vuotuinen sademäärä on noin 850 mm. Korkein mitattu lämpötila on 37,1 °C (27. heinäkuuta 1983), alhaisin puolestaan −28,2 °C (12. helmikuuta 1929).


title: Augsburg

text: Augsburgia pidetään ympäristöystävällisen keinovalaistuksen mallikaupunkina Saksassa. Niin kutsuttua valosaastetta ja siitä aiheutuvaa sähkönkulutusta ja sen myötä hiilidioksidipäästöjä on vähennetty viidenneksellä, mistä on koitunut 250 000 euron vuosittainen säästö.


title: Augsburg

text: Roomalaiset perustivat nykyisen Oberhausenin kaupunginosan alueelle sotilasleirin vuonna 15 eaa. ja nimesivät sen "Augusta Vindelicorumiksi" keisari Augustuksen mukaan. Noin vuonna 95 Augsburgista tuli Raetian provinssin pääkaupunki. Alemannit valtasivat Augsburgin 400-luvulla ja Kaarle Suuri 700-luvulla. Kaupunki säästyi hävityksiltä ja kohosi alati suurempaan taloudelliseen vaurauteen. Myöhäisantiikin kaudella kaupunki sai piispanistuimen.


title: Augsburg

text: 10. elokuuta 955 Augsburgin eteläpuolella käytiin Lechfeldin taistelu, jossa kuningas Otto I:n saksalaisjoukot voittivat madjaarien eli unkarilaisten joukot. Keisari Fredrik I Barbarossa myönsi Augsburgille kaupunkioikeudet 21. kesäkuuta 1156. Kaupungin itsenäinen asema vahvistui; kehityksen seurauksena Rudolf I Habsburgilainen julisti Augsburgin valtakunnankaupungiksi 9. maaliskuuta 1276.


title: Augsburg

text: Augsburgin taloudellinen ja henkinen kulta-aika oli vuosina 1480–1630. Uskonpuhdistuksen aikaan 1530 kaupungissa pidettiin valtiopäivät, joissa laadittiin Augsburgin tunnustus. Katolisten ja protestanttien välirikko sovittiin lopulta 1555 Augsburgin uskonrauhassa. 28 vuotta myöhemmin – 24. helmikuuta 1583 – Augsburgissa otettiin käyttöön gregoriaaninen kalenteri.